Polis panggil Tommy Thomas berhubung kenyataan dalam forum

Polis akan memanggil bekas peguam negara Tommy Thomas yang didakwa menyentuh isu berbaur perkauman dalam sebuah forum, bulan lepas, untuk dirakam percakapan.
Setiausaha PDRM Noorsiah Saaduddin berkata Pengerusi Parti Sosialis Malaysia (PSM) Michael Jeyakumar Devaraj yang turut hadir dalam forum berkenaan juga akan turut dipanggil bagi membantu siasatan.
“Siasatan akan dijalankan oleh Unit Siasatan Jenayah Terkelas, Jabatan Siasatan Jenayah Bukit Aman mengikut Seksyen 505 (c) Kanun Keseksaan dan Seksyen 233 Akta Komunikasi dan Multimedia 1998,” menurutnya dalam kenyataan malam tadi.
Sebelum ini, dilaporkan polis menerima aduan mengenai kenyataan Tommy dalam ucapannya di forum bertajuk Dark Forces Towards GE15 yang diadakan pada 17 September lepas anjuran Dewan Perniagaan Cina Kuala Lumpur dan Selangor di sini.
Kedua-duanya merupakan antara ahli panel forum itu.


CAP bimbang sumber air negara semakin terjejas

Persatuan Pengguna Pulau Pinang (CAP) menggesa Kementerian Alam Sekitar dan Air (Kasa) dan kerajaan-kerajaan negeri mempertingkatkan usaha serta menambah baik pengurusan air bagi keperluan rakyat di negara ini.Pada masa yang sama CAP turut menyeru orang ramai supaya menghargai air dalam kehidupan mereka dengan mengamalkan sikap berjimat cermat tanpa melakukan pembaziran.Sempena Hari Air Sedunia tahun ini yang jatuh pada 22 Mac yang bertemakan “Menghargai Air”, CAP berharap semua pihak berganding bahu ke arah memulihkan dan memelihara sumber air yang semakin serius terjejas sejak beberapa tahun kebelakangan.Tinjauan CAP mendapati ancaman terhadap sumber air seperti kemusnahan kawasan tadahan akibat aktiviti pembalakan, pencemaran sungai dan laut oleh sisa buangan kilang, sisa kumbahan, sisa racun dan mendakan dari kawasan pertanian, najis dan sisa ternakan termasuk pembuangan sampah sarap telah meningkat menyebabkan tahap kebersihan air amat membimbangkan.Terdapat juga saliran di kawasan pertanian telah dijadikan tempat pembuangan bekas racun oleh segelintir petani menyebabkan airnya tercemar dan mengancam pembiakan ikan.Kejadian baru-baru ini seperti penyusutan takungan air di beberapa buah empangan seperti di Empangan Muda di Kedah dan pencemaran sungai di Selangor dan Sungai Kim Kim di Johor sudah cukup membuktikan bahawa kesan amat buruk telah berlaku ke atas kualiti air dan kehidupan penduduk di kawasan berkenaan.Kualiti air di Tasik Timah Tasoh di Perlis dan Tasik Chini di Pahang juga turut terjejas akibat pencemaran alam sekitar yang berlaku di sini.Manakala air laut di perairan negara pula telah tercemar oleh berbagai bahan buangan termasuk sisa minyak dari kapal-kapal dagang seperti yang berlaku di Port Dickson, Negeri Sembilan menyebabkan hidupan laut terancam dan sumber pendapatan nelayan teruk terjejas.Di Kedah, berpuluh ribu penduduk di negeri ini merungut dan bimbang kesihatan mereka terjejas kerana bekalan air paip bukan saja berkurangan tetapi juga kotor serta berkeladak. Bagi mereka yang menggunakan sumber air dari bukit yang dikenali sebagai ‘air masyarakat, turut mengeluh kerana bekalan tersebut dicemari sisa lumpur akibat daripada aktiviti penerokaan hutan yang tidak terkawal.Ancaman terhadap sumber air turut menjejaskan sektor pertanian di mana banyak kawasan pertanian terutama sawah padi mengalami kemerosotan hasil sekali gus menggugat sumber pendapatan petani.Umumnya, masalah air yang berlaku bukan saja boleh menjejaskan kesihatan pengguna sektor pertanian, perikanan dan bekalan makanan untuk rakyat tetapi juga masa depan ekonomi negara.Justeru itu adalah perlu slogan selamatkan hutan kita, sungai kita dan laut kita diterapkan kepada seluruh rakyat di negara ini bagi mengekalkan dan menyelamatkan sumber air dari terus terancam serta selamat untuk digunakan.Undang-undang berkaitan air perlu dikaji semula bersesuaian dengan keadaan masa kini. Pihak yang melakukan kesalahan menjejaskan sumber air harus dikenakan hukuman lebih berat setimpal dengan kesalahan yang dilakukan.CAP mencadangkan supaya lebih banyak kerjasama antara pihak kerajaan dan pertubuhan  bukan kerajaan (NGO) terjalin dalam usaha menyedarkan masyarakat tentang kepentingan penjagaan sumber air dalam kehidupan manusia.* Tulisan ini adalah pandangan peribadi penulis yang tidak semestinya mencerminkan pendirian MalaysiaNow.


Pendakwaan mohon kebenaran panggil Arul Kanda sebagai saksi kes pinda laporan audit 1MDB

Pihak pendakwaan dalam kes pindaan laporan audit 1MDB melibatkan Najib Razak hari ini memohon untuk memanggil tertuduh bersamanya, bekas ketua pegawai eksekutif (CEO) 1MDB Arul Kanda Kandasamy sebagai saksi pendakwaan, lapor Malaysiakini hari ini.Menurut laporan itu, timbalan pendakwa raya kanan Gopal Sri Ram menyerahkan permohonan kebenaran Mahkamah Tinggi Kuala Lumpur untuk memanggil Arul Kanda hari ini.Sri Ram yang juga bekas hakim Mahkamah Persekutuan sebelum ini berkata, pihak pendakwaan sudah memaklumkan kepada mahkamah bahawa mereka bercadang untuk memanggil Arul Kanda.Pada 18 November 2019, beliau berkata permohonan akan dibuat di bawah Seksyen 63, Akta Suruhanjaya Pencegahan Rasuah Malaysia 2009.Semasa prosiding di hadapan hakim perbicaraan Mohamed Zaini Mazlan pagi ini, Sri Ram berkata Arul Kanda mempunyai maklumat penting yang boleh memberikan kesan dalam kes Najib.“Beliau (Arul Kanda) mempunyai maklumat dalam simpanannya yang berkait dengan pertuduhan terhadap seorang lagi tertuduh (Najib) berhubung pertemuan yang diadakan pada 24 Februari (2016), peristiwa yang mendahuluinya dan peristiwa selepas pertemuan itu,” Sri Ram dilaporkan sebagai berkata.Najib, 68, didakwa menggunakan kedudukannya untuk mengarahkan pindaan dilakukan terhadap laporan akhir audit 1MDB sebelum dibentangkan kepada Jawatankuasa Kira-kira Wang Negara (PAC) bagi mengelak sebarang tindakan terhadapnya.Arul Kanda, 45, didakwa bersubahat dengan Najib dalam membuat pindaan tersebut bagi melindungi ahli Parlimen Pekan itu daripada tindakan tatatertib, sivil atau jenayah berkaitan 1MDB.Kesalahan itu didakwa dilakukan di Kompleks Jabatan Perdana Menteri, Pusat Pentadbiran Kerajaan Pusat, Wilayah Persekutuan Putrajaya antara 22 dan 26 Februari 2016. Mereka didakwa mengikut Seksyen 23(1) Akta Suruhanjaya Pencegahan Rasuah Malaysia 2009, yang membawa hukuman maksimum penjara 20 tahun atau denda lima kali ganda nilai suapan atau RM10,000 mengikut mana lebih tinggi, jika sabit kesalahan.


Kini sukar bagi ahli politik sembunyi penaja, ahli perniagaan

Semakin sukar untuk ahli politik menyembunyikan hubungan mereka dengan ahli perniagaan dan penyumbang kerana internet dan media sosial tidak memungkinkannya, kata pemerhati.Ulasan ini dilakukan selepas tersebar baru-baru ini gambar di media sosial bagaimana pemimpin politik terkemuka berkempen ke Sabah menaiki jet peribadi ahli perniagaan yang terpalit dengan perniagaan meragukan.Jayum Jawan dari Universiti Putra Malaysia (UPM) berkata rakyat kini mempunyai akses kepada perkara-perkara yang dahulunya tertutup daripada pengetahuan mereka.“Ini baru peringkat permulaan.“Pada masa mendatang, pilihan raya akan jadi lebih terbuka, yang terpilih akan lebih berat tanggungjawab kerana mereka akan sentiasa di mata dan perhatian rakyat,” kata dekan Fakulti Kemanusiaan, Pengurusan dan Sains, UPM itu kepada MalaysiaNow.Kolumnis dan aktivis politik Hishamuddin Rais baru-baru ini mempersoalkan penglibatan pemimpin politik Pakatan Harapan (PH) dengan ahli perniagaan yang mempunyai sejarah lampau yang buruk.Sedangkan janji ke-18 dalam manifesto PH pada Pilihan Raya Umum ke-14 (PRU14) menyebutkan gabungan itu akan mewujudkan mekanisme pembiayaan politik yang berintegriti.Menurut buku manifesto itu, kerajaan PH akan memastikan pendanaan politik negara telus dan bebas dari sumber-sumber yang merupakan rasuah di peringkat tertinggi.Dalam tulisan disiarkan di blognya, Hishamuddin mendedahkan bagaimana beliau terkejut apabila mendapat tahu majlis berbuka puasa bekas menteri pertahanan, Mohamad Sabu yang diadakan di Hotel Hilton, Petaling Jaya dua minggu selepas PH mengalahkan Barisan Nasional (BN) pada PRU14, ditaja ahli perniagaan kontroversi Abdullah Ang.Mohamad yang juga presiden Amanah dikatakan turut bergambar dan memberikan ucapan terima kasih di atas pentas bersama-sama Ang pada malam itu.“Bila mendengar nama itu disebut. Dengan cepat mulut saya mencarut dari bahasa Melayu, ke bahasa Inggeris, ke bahasa Urdu, ke bahasa Perancis, ke bahasa Sepanyol, ke bahasa Bengali.“Dengan sekelip maya saya menjadi kurang ajar. Menjadi kurang sopan dalam majlis yang dilihat beriman. Beberapa biji mata yang hampir dengan meja saya memandang Hishamuddin Rais yang  sedang  buat perangai. Hishamuddin Rais kurang  hajar dan kurang sopan dan tidak tahu adat majlis,” tulis bekas tahanan Akta Keselamatan Dalam Negeri (ISA) itu dalam blog popularnya Tukartiub.Ang merupakan bekas ketua eksekutif Perbadanan Pelaburan Luar Negara Malaysia (MOIC) yang mempunyai ramai kenalan dalam kalangan pemimpin dan pegawai kanan kerajaan.Beliau dijatuhkan hukuman lapan tahun penjara dan didenda RM100,000 oleh Mahkamah Tinggi Kuala Lumpur pada 15 Disember 1986 (diringankan selepas pengakuan mitigasi). Ang mengaku bersalah atas tuduhan pecah amanah berjumlah RM338,808.80.Pada Ogos 1989, akhbar Malay Mail melaporkan Ang mendapat layanan “super VVIP” ketika menjalani hukuman di Penjara Kajang.Laporan akhbar itu turut mendedahkan biliknya dilengkapi dengan peti sejuk, permaidani, pemain video dan “ waterbed”. Ang juga dilaporkan mempunyai akses keluar dan masuk kawasan penjara seolah-olah dirinya empunya tempat itu.Dua tahun sebelum tarikh pembebasannya, Ang dilihat berlegar di sekitar Kuala Lumpur memakai t-shirt dan sepasang seluar putih. Abdullah juga dilihat berada di kilang pakaian milik keluarganya tanpa keberadaan pegawai penjara, warden dan kakitangan penjara semasa lawatannya.MalaysiaNow cuba menghubungi Ang dan Mohamad yang lebih dikenali sebagai Mat Sabu untuk mendapat pengesahan dan penjelasan mengenai perkara ini masih belum berjaya.Dalam satu wawancara bersama MalaysiaNow, Hishamuddin mengatakan budaya politik undi atau kegiatan taikun perniagaan yang menuntut kepentingan peribadi melalui penglibatan bersama pemimpin politik di Malaysia sudah setanding dengan apa yang diamalkan di negara luar, Amerika Syarikat (AS).Bagaimanapun menurut Hishamuddin, di AS adalah ahli-ahli perniagaan besar yang bersama parti Demokrat dan Republikan tidak lagi membincangkan tentang mengaut projek-projek dari kerajaan akan tetapi mahukan dasar ditetapkan kerajaan selari dengan kepentingan perniagaan mereka.“Di sini, kita masih di peringkat nak projek dan tender kerajaan. Mereka (ahli perniagaan) sokong, labur dan minta projek.“Macam main filem, tauke-tauke ini macam pembuat skrip. Pengundi pula hanya dijadikan pelakon tambahan sebagai pelengkap proses demokrasi,” katanya.Ketika sesetengah ahli politik menyembunyikan hubungan mereka dengan ahli perniagaan atau penaja, ada juga yang sudah menjadi pengetahuan umum.Contohnya hubungan bekas perdana menteri, Najib Razak dengan ahli perniagaan dalam buruan Low Taek Jho atau dikenali sebagai Jho Low dalam skandal 1Malaysia Development Berhad (1MDB).Begitu juga dengan seorang lagi bekas perdana menteri, Dr Mahathir Mohamad diketahui umum rapat dengan beberapa ahli perniagaan besar seperti Syed Mokhtar Albukhary dan Vincent Tan.Ahli Parlimen Langkawi itu menggunakan pejabat di Yayasan Albukhary di Kuala Lumpur dan Berjaya Group milik Vincent pernah menganjurkan majlis hari jadi untuk Dr Mahathir.Baru-baru ini Presiden PKR Anwar Ibrahim juga menjadi perhatian umum akibat hubungan rapatnya dengan ahli-ahli perniagaan.Antaranya ialah ahli perniagaan Vinod Sekhar.Baru-baru ini tular gambar Anwar menaiki jet peribadi bernama “PetraTara” ke Sabah.Petra dan Tara adalah nama kepada anak-anak Vinod.Sumber mengesahkan kepada MalaysiaNow Anwar menaiki jet peribadi Vinod untuk ke Kota Kinabalu pada 5 September dan pulang ke Kuala Lumpur pada 6 September.“Vinod turut bersama-sama mengikut Anwar ke Sabah dalam jet peribadinya itu,” kata sumber kepada MalaysiaNow dengan syarat tidak dinamakan.Vinod merupakan presiden dan ketua eksekutif kumpulan Petra Group yang mempunyai kepentingan dalam perniagaan getah, bioteknologi dan kewangan.Beliau pernah dilaporkan sebagai seorang muflis oleh Mahkamah Tinggi Kuala Lumpur pada 8 Jun 2005 selepas melakukan dua kesalahan apabila beliau menjadi pengarah 25 buah syarikat dan ke luar negara tanpa kebenaran ketua pengarah Jabatan Insolvensi, mengikut Seksyen 38 Akta Kebankrapan.Selepas PH menawan Putrajaya, Vinod dalam wawancara bersama media secara terbuka menyatakan beliau merupakan penyokong kuat Anwar.MalaysiaNow cuba menghubungi Vinod untuk mendapatkan komennya akan tetapi masih belum berjaya.


Tommy Thomas bakal berdepan tuduhan menghina mahkamah

Pihak pembelaan bagi kes pembunuhan bekas ketua pegawai eksekutif Cradle Fund Nazrin Hassan hari ini membangkitkan tentang kenyataan bekas peguam negara, Tommy Thomas yang dianggap sebagai menghina mahkamah dalam buku tulisannya “My Story: Justice in the Wilderness” baru-baru ini.Peguam bela, Muhammad Shafee Abdullah memberitahu Hakim Mahkamah Tinggi Shah Alam, Indera Ab Karim Ab Rahman berkata terdapat kandungan perenggan dalam buku itu yang menghina mahkamah.Thomas dalam bukunya meragui kredibiliti Samirah Muzaffar dan dua anak lelakinya yang didakwa melakukan pembunuhan bekas suaminya Nazrin pada 2018.“Versi bekas isteri dan dua anak lelakinya, bahawa bilik di tingkat atas rumah mereka terbakar, menjadi punca kematian bekas suaminya dan juga bapa kepada anaknya seakan tidak berasas. Apa yang luar biasa adalah penjelasan mereka mengenai punca kebakaran itu,” tulis Thomas dalam bukunya, yang dipertikaikan beberapa individu terkemuka.Buku itu turut menerima kecaman selepas ia dilihat menghina bekas kakitangannya di Jabatan Peguam Negara.Thomas menulis keterangan tertuduh hanya menimbulkan syak wasangka.“Menurut mereka, telefon bimbit Nazrin terbakar. Pembantu rumah mereka kemudian cepat-cepat meninggalkan rumah dan balik ke Indonesia sebelum polis dapat mengambil keterangannya. Ia menambahkan lagi kecurigaan.”Shafee hari ini mempertikaikan kenyataan menyentuh kepada merit kes perbicaraan yang sedang berlangsung dan memohon mahkamah untuk mengambil tindakan ke atas penghinaan Thomas.Mahkamah kemudian mencadangkan pihak pendakwaan memulakan prosiding menghina.Pihak pendakwa mengatakan mereka akan memutuskan mengenai perkara itu.Samirah, 46, merupakan bekas pegawai kanan di Perbadanan Harta Intelek Malaysia, dan dua anak lelakinya berumur 18 dan 15 tahun, serta pembantu warga Indonesia Eka Wahyu Lestari yang masih tidak dapat dikesan dituduh membunuh Nazrin di sebuah rumah di Mutiara Damansara, Petelaing Jaya antara tengah malam pada 13 Jun sehingga awal pagi 14 Jun tahun 2018.Perbicaraan bersambung pada 19 Februari.


Pemilihan calon pilihan raya Umno bukan lagi hak presiden seorang

Pemilihan calon Umno yang akan bertanding pada Pilihan Raya Negeri Melaka dan Pilihan Raya Umum Ke-15 tidak lagi ditentukan oleh presiden parti sahaja.Presiden Umno Ahmad Zahid Hamidi berkata sebaliknya perkara itu akan diputuskan bersama dengan Timbalan Presiden Mohamad Hasan dan naib presiden yang juga Perdana Menteri Ismail Sabri Yaakob.“Ertinya kami bertiga bersetuju (calon yang akan dipilih) mestilah (individu yang) boleh menang, diterima dan disenangi pengundi,” katanya semasa menutup Pidato Piala Presiden Umno semalam.Zahid, yang juga Pengerusi Barisan Nasional (BN), berkata watikah pelantikan bagaimanapun tidak akan ditandatangani sekiranya calon terbabit tidak dipersetujui di peringkat BN.


Zuraida alu-alukan jika Dr Mahathir mahu bersama PN

Ahli Majlis Pimpinan Tertinggi Bersatu Zuraida Kamaruddin berkata beliau bersetuju sekiranya bekas perdana menteri Dr Mahathir Mohamad bekerjasama dengan Perikatan Nasional (PN).“Saya amat mengalu-alukan sekiranya Tun Mahathir sertai PN,” katanya ketika ditanya mengenai kemungkinan bekas pengerusi Bersatu itu bekerjasama dengan PN.Beliau ditemui pemberita selepas menghadiri program Srikandi Muda Leadership Empowerment hari ini.Zuraida yang juga menteri perumahan dan kerajaan tempatan berkata beliau pernah menyuarakan cadangan agar PN menjalinkan kerjasama dengan ahli Parlimen Langkawi itu sebelum ini.Media baru-baru ini melaporkan Setiausaha Agung PN Hamzah Zainuddin berkata gabungan itu sedia menerima mana-mana individu untuk menyertainya termasuk Dr Mahathir, namun perlu mengikut semua ketetapan perlembagaan parti tanpa sebarang syarat.Dr Mahathir yang juga pengerusi penaja Parti Pejuang Tanah Air (Pejuang) sebelum ini mengulangi pendiriannya yang beliau sedia menimbang kerjasama dengan mana-mana pihak termasuk PN hanya sekiranya tiada ‘penyangak’ dalam parti berkenaan.Mengenai pematuhan prosedur operasi standard (SOP) di bazar Ramadan di bawah pihak berkuasa tempatan, Zuraida berkata hingga hari ini, satu bazar di Pulau Pinang dikompaun manakala tiga lagi bazar diarahkan tutup masing-masing di Kedah, Terengganu dan Selangor, kerana gagal mematuhi SOP.Katanya memasuki hari ke-11 Ramadan, peniaga dan penganjur bazar kini semakin berpengalaman dan teratur dalam pengurusan gerai mereka mengikut SOP yang ditetapkan.“Secara keseluruhan, sebanyak 1,122 bazar beroperasi. Tiga diarahkan tutup tapi boleh beroperasi semula. Kita tengok (dan beri) taklimat balik mengenai SOP, perbetulkan dan perkemaskan SOP,” katanya.


Gusar sekolah tutup, Agong gesa lebih disiplin patuh SOP Covid-19

Yang di-Pertuan Agong Sultan Abdullah hari ini menggesa orang ramai supaya lebih berdisiplin dalam mematuhi prosedur operasi standard (SOP) ketika menyatakan kegusaran beliau berhubung laporan-laporan berita mengenai penutupan beberapa sekolah selepas peningkatan kes penularan wabak Covid-19.Dalam sebuah kenyataan Istana Negara hari ini Sultan Abullah menasihati rakyat supaya tidak alpa dan bersikap sambil lewa terhadap SOP bagi dalam memastikan penularan jangkitan Covid-19 dapat dibendung.“Baginda menzahirkan kegusaran berikutan laporan-laporan berita terkini berkenaan penutup beberapa sekolah akibat penularan wabak Covid-19 dan kadar pematuhan SOP yang masih belum mencapai tahap memuaskan.“Baginda menyeru rakyat supaya sentiasa berdisipli daam mematuhi arahan an SOP ditetapkan kerajaan bagi mengelakkan badan tsunami Covid-19 seperti yang dialami beberapa negara Asia Selatan dan Eropah,” kata kenyataan istana yang ditandatangani Dato’ Pengelola Bijaya Diraja Ahmad Fadhli Shamsuddin.Pada 19 April, kementerian kesihatan mengambil keputusan berkenaan penutupan sekolah berikutan kes Covid-19 selepas penilaian dilakukan bersama Pejabat Kesihatan Daerah bersama dan kerajaan negeri di seluruh negara.Menterinya, Dr Adham Baba berkata penilaian itu mengambil kira bilangan kakitangan dan murid sekolah yang terpaksa menjalani kuarantin atau pengawasan dan pemerhatian di rumah (HSO) setelah disahkan positif Covid-19.Pada 26 April sebanyak 20 buah sekolah di Pulau Pinang ditutup dua hari susulan terdapat kes Covid-19 di sekolah terlibat.Selain sekolah, sejumlah 22 kawasan bazar Ramadan juga hari ini turut diarahkan tutup oleh Majlis Keselamatan Negara akibat wujud kes aktif di kawasan-kawasan tersebut.


Junta bom kampung, ribuan rakyat Myanmar lari ke Thailand

Kira-kira 3,000 penduduk kampung dari Karen yang terletak di tenggara Myanmar melarikan diri ke Thailand pada Ahad berikutan serangan udara oleh tentera, lapor Reuters.Menurut Karen Women’s Organisation, tentera Myanmar mengebom lima kawasan di daerah Mutraw berhampiran sempadan, termasuk kem pemindahan.Pengeboman di sebuah kawasan Sungai Salween telah mengorbankan dua anggota gerila Karen dan mencederakan ramai lagi, lapor AP.“Pada masa ini, penduduk kampung bersembunyi di hutan sementara lebih dari 3,000 orang menyeberang ke Thailand untuk berlindung,” kata satu kenyataan dari kumpulan itu.Thai PBS turut melaporkan sekitar 3,000 rakyat Myanmar menyeberangi sempadan Thailand.Setakat ini, pihak berkuasa Thailand menolak untuk memberikan ulasan mengenai perkara tersebut.David Eubank, pengasas Free Burma Rangers, berkata: “Kami sudah lama tidak alami serangan udara di sini sejak lebih dari 20 tahun.“Pengeboman ini terjadi pada waktu malam, maksudnya kemampuan tentera Burma telah meningkat dengan bantuan Rusia dan China dan negara-negara lain, dan hal ini sangat merbahaya.”Serangan terbaru itu menandakan hari kedua berturut-turut pasukan Myanmar mengebom wilayah yang dikendalikan oleh Kesatuan Karen Nasional (KNU).Dalam serangan udara pada hari Sabtu, sekurang-kurangnya tiga orang awam terbunuh di sebuah kampung yang dikuasai KNU.KNU sebelum ini berkata bahawa serangan itu turut menyasarkan pos tentera berhampiran sempadan dan 10 orang terbunuh.Serangan udara kali ini adalah serangan terbaru sejak beberapa tahun lalu.KNU telah menandatangani perjanjian gencatan senjata pada tahun 2015 namun ketegangan meningkat setelah tentera menjatuhkan pentadbiran Aung San Suu Kyi pada 1 Februari lalu.KNU dan Majlis Pemulihan Negara Shan adalah berdasarkan penyempadanan Thailand. KNU mengecam ambil alih Myanmar dan mengumumkan sokongan mereka terhadap penentangan rakyat.Kumpulan itu turut menambah berkata pihaknya telah melindungi ratusan orang yang melarikan diri dari Myanmar selepas keganasan meningkat sejak beberapa minggu lalu.Ketegangan di kawasan sempadan itu berlaku apabila pemimpin yang membantah kudeta bulan lalu berusaha supaya Karen dan kumpulan etnik lain bergabung dengan mereka sebagai sekutu penentangan terhadap junta.Ia bertujuan menambah sayap bersenjata dalam perjuangan mereka.


PN yakin sapu bersih DUN di utara Selangor

Hulu Selangor yang terletak di utara negeri paling kaya Malaysia itu penuh dengan tarikan pelancongan yang tersendiri.
Tapak-tapak perkhemahannya menjadi buruan pencinta alam, selain suasana kampung dan pekan kecil yang masih dapat dirasai di beberapa tempat seperti Kuala Kubu Bharu.
Hulu Selangor, yang lebih besar daripada negeri Melaka itu juga satu-satunya kawasan yang mempunyai penempatan Felda di Selangor.
Kehijauan alam turut menarik peminat dua roda untuk berkonvoi menyusur jalan-jalan kampung di sana.
Namun di sebalik kedamaian dan kehijauan yang malar, gelombang undi Melayu yang disaksikan pada Pilihan Raya Umum ke-15 (PRU15) tampak tidak surut dan mungkin membalikkan beberapa kerusi Dewan Undangan Negeri (DUN) di bawah Parlimen Hulu Selangor.
Kerusi itu antara yang mencatatkan kejutan apabila pertama kali jatuh kepada PAS yang bertanding di bawah tiket Perikatan Nasional (PN).
Sebelum ini, kerusi itu dimenangi oleh Barisan Nasional (BN) dan PKR.
Ia mempunyai tiga kerusi DUN di bawahnya iaitu Hulu Bernam, Kuala Kubu Bharu dan Batang Kali.
Ahli Parlimen Hulu Selangor Hasnizan Harun berkata pengundi di kawasan itu yang sebelum ini setia kepada Umno, sudah mula terbuka.
"Sebelum saya menang, memang sukar untuk kami (PAS) tembus ke tempat-tempat tertentu terutama kawasan Felda.
“Sekarang mereka tiada masalah menjemput saya ke program-program mereka," katanya dalam wawancara bersama MalaysiaNow.
Hasnizan yang juga bendahari PAS Selangor berkata, hubungan dengan Muafakat Nasional (MN) juga masih tidak putus meskipun Umno pusat memilih haluan berbeza.
Disebabkan itu katanya, PAS berjaya memecah tembok kubu Umno di kawasan-kawasan Melayu.
Ia hasil daripada usaha mendekati pengundi bertahun-tahun.
Rekod PAS yang bertanding di kerusi tersebut menunjukkan mereka pernah tewas dengan angka puluhan ribu undi, terutama di kawasan Felda.
Pada PRU14, beliau mendapat tempat ketiga di DUN Batang Kali.
Pada PRU15, Hasnizan berkata jentera PN bergerak memasuki ke kawasan hulu dan pedalaman yang tidak dilawati oleh calon-calon lain.
Ia membuahkan hasil apabila beliau menang dengan majoriti 1,562 undi.
Di kerusi Batang Kali, Harumaini Omar dari Pejuang merupakan penyandang kerusi manakala Hulu Bernam dan Kuala Kubu Bharu masing-masing dimenangi oleh Rosni Sohar daripada BN dan Lee Kee Hiong daripada Pakatan Harapan (PH).
Daripada tiga kerusi itu, Batang Kali dan Hulu Bernam adalah dua kerusi majoriti Melayu yang disasarkan untuk dirampas PN.
Kuala Kubu Bharu pula mungkin lebih mencabar ekoran peratusan Melayu yang hanya 50%.
"Hubungan dengan kawan-kawan dalam Muafakat Nasional (MN) tidak putus.
“Ini berkait dengan kemenangan di Hulu Selangor," katanya merujuk kepada kerjasama politik Umno dan PAS yang kini sudah tamat.
Selangor mempunyai 56 kerusi DUN.
Daripada jumlah itu, PH menang 51 kerusi, PAS (1) dan BN (4) pada PRU14.
PH kemudian hilang enam kerusi setelah Bersatu berpecah daripada gabungan itu.
Hasnizan juga melahirkan keyakinan mengenai keupayaan PAS menawan undi BN yang tidak berpuas hati dengan tindakan bergabung dengan PH.
Dalam pada itu, katanya antara isu yang mendapat perhatian rakyat sekarang ialah infrastruktur luar bandar yang masih perlu ditambah, antaranya jambatan Batang Kali, klinik kesihatan dan kolej komuniti.
Menurut beliau, penduduk di beberapa taman perumahan di Serendah juga terkesan dengan pembinaan Laluan Rel Pantai Timur (ECRL) apabila lori dan trak pembinaan tidak mahu membuat laluan alternatif.
Sebaliknya, mereka menggunakan jalan-jalan di taman perumahan sehingga merosakkan jalan dan membahayakan kanak-kanak.


Kes harian turun bawah 3,300 jangkitan, 10 lagi terkorban

3,267 kes baru Covid-19 direkodkan semalam menjadikan jumlah keseluruhan sebanyak 4,937,020 kes.
Sebanyak 4,026 pesakit turut dilaporkan sembuh, menjadikan jumlah keseluruhan kes sembuh sebanyak 4,865,677.
Ketika ini, 34,829 kes aktif direkodkan di mana 33,103 atau 95% daripadanya menjalani kuarantin kendiri.
Tiada pesakit di pusat kuarantin sementara 1,635 (4.7%) kes dimasukkan ke hospital.
Kes yang memerlukan rawatan di unit rawatan rapi (ICU) adalah sebanyak 91 kes dan 63 daripadanya memerlukan bantuan alat pernafasan.
10 lagi kes kematian dicatatkan termasuk dua kes kematian sebelum tiba di hospital menjadikan keseluruhan korban akibat wabak itu sebanyak 36,514 orang.


BN hampir pasti menang besar, PKR kalah teruk di Melaka

Barisan Nasional (BN) dijangka membentuk kerajaan negeri selepas hampir pasti membentuk dua pertiga majoriti pada Pilihan Raya Negeri (PRN) Melaka hari ini selepas 12 hari berkempen.Berdasarkan keputusan tidak rasmi, gabungan itu sedang mendahului kedudukan di 20 kerusi termasuk memenangi tujuh kerusi secara rasmi antaranya Tanjung Bidara dan Asahan, menewaskan Pakatan Harapan (PH) dan Perikatan Nasional (PN)Dalam pada itu, pencapaian PKR dan Amanah dijangka lebih buruk dalam PRN kali ini berbanding DAP.Keputusan tidak rasmi menunjukkan PKR kehilangan kerusi Machap Jaya yang dimenangi pada 2018 diwakili Ginie Lim yang digugurkan sebagai calon dalam PRN kali ini.Sementara itu, Ketua Penerangan PKR Shamsul Iskandar Akin kalah di Paya Rumput.Calon ketua menteri PH Adly Zahari tampil menjadi satu-satunya calon Melayu daripada gabungan itu yang menang dalam pilihan raya tersebut.Kemenangan itu mengikuti jangkaan penganalisis politik yang menjangkakan kemenangan blok itu berikutan peratusan keluar mengundi yang rendah.Ini kerana pengundi masih berasa takut dengan wabak Covid-19 selain keletihan politik.PRN Melaka menyaksikan pertembungan tiga blok utama iaitu BN, PN dan PH selepas Dewan Undangan Negeri (DUN) negeri itu dibubarkan pada Oktober lalu selepas empat ahli Dewan Undangan Negeri (Adun) menarik sokongan kepada ketua menteri, Sulaiman Md Ali.Sulaiman dijangka mengangkat sumpah sebagai ketua menteri Melaka selepas BN membentuk kerajaan negeri.


Mengapa tergesa-gesa ke Arab Saudi, soal ahli Parlimen PN

Ahli Parlimen Machang Wan Ahmad Fayhsal Wan Ahmad Kamal dari Perikatan Nasional (PN) mempertikaikan Pejabat Perdana Menteri (PMO) kerana tergesa-gesa merancang lawatan rasmi Perdana Menteri Anwar Ibrahim ke Arab Saudi baru-baru ini.
Katanya, lawatan rasmi itu disifatkan memalukan Malaysia dan Arab Saudi kerana kegagalan Anwar bertemu dengan Putera Mahkota Mohammed Bin Salman dan Raja Arab Saudi, Raja Salman Abdulaziz.
"Mengapa PMO boleh membuat lawatan tergesa-gesa, yang mengatakan seolah-olah ada lawatan rasmi, tetapi sebenarnya tidak ada?
"Kami menuntut penjelasan tuntas daripada perdana menteri dan menteri luar negeri. Jangan kita ulangi kesilapan diplomatik yang merugikan negara," katanya pada satu sidang akhbar di bangunan Parlimen hari ini.
Anwar mengakhiri lawatan ke Arab Saudi baru-baru ini tanpa bertemu rakan sejawatnya Mohammed Bin Salman.
"Sebelum berangkat pulang, kerajaan Arab Saudi juga memohon agar saya melanjutkan lawatan ini bagi membolehkan beberapa pertemuan dengan pimpinan lain dilakukan.
“Saya ucapkan terima kasih kepada kerajaan Arab Saudi, namun atas kekangan waktu dan jadual mendatang yang agak padat saya harus pulang ke ibu negara,” menurut satu kenyataan oleh Anwar.
Wan Fayshal berkata, berbanding lawatan Anwar, Muhyiddin Yassin membawa beberapa kejayaan hasil lawatan dengan negara Arab itu antaranya tambahan kuota haji selepas Covid-19 selain minat menggandakan pembelian minyak sawit Malaysia yang mencecah RM1 bilion.
Beliau yang juga ketua Pemuda Bersatu berkata, Wisma Putra tidak menunjukkan butiran hasil lawatan Anwar.
"Ia memberi kesan kepada hubungan dua hala Malaysia dan Arab Saudi.
"Apakah benar kerajaan Arab Saudi tidak mahu bertemu dengan perdana menteri,” soalnya.
Menurut beliau, PN berharap agar soalan-soalan berhubung lawatan itu akan dijawab oleh Anwar esok semasa sesi pertanyaan perdana menteri di Dewan Rakyat esok.


Serah polis, SPRM dedah identiti ahli politik naungi kegiatan judi, kata Saifuddin

Kementerian Dalam Negeri (KDN) menyerahkan kepada polis dan Suruhanjaya Pencegahan Rasuah Malaysia (SPRM) untuk mendedahkan identiti ahli politik yang dikatakan menaungi kegiatan judi dalam talian.
Menteri Dalam Negeri Saifuddin Nasution Ismail berkata pihaknya percaya kedua-dua agensi itu akan membuat penilaian untuk melakukan perkara itu sekiranya ada keperluan.
"Jadi biar badan penyiasat, polis dan SPRM yang membuat keputusan (sama ada untuk mendedahkan), itu mereka yang akan tentukan mengikut pertimbangan mereka… saya tidak mahu masuk campur bab itu.
"Kedua-dua agensi mempunyai data yang komprehensif berhubung siapa (individu) di sebalik pemain dan juga 'mastermind'...jadi mengenai apakah mereka akan mendedahkan perkara itu, saya tinggalkan kepada penilaian profesional mereka," katanya pada sidang media selepas merasmikan Program KDN Madani di Sungai Petani, semalam.
Hadir sama, Timbalan Ketua Polis Negara Razarudin Husain dan Ketua Polis Kedah Fisol Salleh.
Mengulas lanjut, Saifuddin Nasution berkata pihaknya percaya nilai aktiviti perjudian dalam talian boleh mencecah sehingga berbilion ringgit setiap bulan.
"Satu minggu mencecah RM200 juta hingga ke RM250 juta… itu baru satu jenis belum yang lain. Dalam Parlimen baru-baru ini saya paparkan kira-kira 100 laman web berkaitan judi dalam talian.
"Bila kita tengok dari segi saiz, volumenya sangat besar dan keuntungan mereka adalah dalam mata wang kripto dan sebagainya… dari segi teknologi mereka sangat ke depan, sebab itu pasukan penguat kuasa perlu tangkas, dua atau tiga langkah ke depan, kerana aktiviti ini walau apa juga alasannya perkara ini adalah sesuatu yang memudaratkan," katanya.
Beliau turut tidak menolak kemungkinan kegiatan perjudian membiayai aktiviti politik, berikutan data dan maklumat pihak berkuasa yang menunjukkan kegiatan itu dinaungi ahli politik.
"Pemain dalam industri ini kalau dia dilindungi oleh naungan politik sudah tentu dia kena 'reciprocate' balik jadi tidak mustahil dia membiayai kegiatan politik… jadi dalam perkara ini, saya serahkan kepada polis dan SPRM," katanya.


Hishammuddin dilantik bendahari BN

Ahmad Zahid Hamidi hari ini mengumumkan pelantikan Hishammuddin Hussein sebagai bendahari Barisan Nasional (BN) yang baru bagi menggantikan Tengku Adnan Tengku Mansor.Pengerusi BN itu berkata, Hishammudin akan mengambil alih tugas itu daripada Tengku Adnan yang akan terus menjalankan tugas-tugas selaku bendahari Umno.Zahid berkata rombakan kecil dalam kepimpinan BN itu dilakukan dengan mengambil kira beberapa aspek untuk memperkukuhkan struktur organisasi sedia ada.Katanya pelantikan itu dibuat selepas berunding dengan presiden-presiden parti komponen dalam BN.”Tahniah diucapkan kepada Hishammuddin. Diharapkan beliau dapat menjalankan tanggungjawab yang diamanahkan dengan sebaiknya,” kata Zahid dalam satu kenyataan hari ini.Beliau turut merakamkan setinggi-tinggi penghargaan dan terima kasih kepada Tengku Adnan atas segala jasa dan peranan beliau sepanjang menjadi bendahari BN.


Lebih 360 murid, guru dikuarantin dalam sekolah di Shah Alam

Lebih kurang 300 murid dan 65 guru SMK Seksyen 11, sekolah menengah berasrama di Shah Alam, Selangor dikuarantin dalam sekolah selepas lapan murid didapati positif Covid-19 sementara 100 lagi dilaporkan bergejala.Sekolah itu juga merayu derma untuk membeli barang keperluan untuk murid yang dikuarantin.Sementara itu, sebuah persatuan penduduk di Shah Alam merayu kepada orang ramai dan sektor korporat untuk turut memberikan derma.Dalam satu mesej WhatsApp Mohd Fahmy Zakariah, pengerusi Persatuan Penduduk Seksyen 6 berkata, sekolah tersebut tidak mempunyai kewangan kecemasan.“Cikgu-cikgu terpaksa kutip antara mereka untuk memastikan kebajikan pelajar terjaga khususnya makanan dan minuman,” katanya.SMK Seksyen 11 adalah satu daripada 11 sekolah di daerah Petaling Perdana yang meliputi kawasan sesak di Selangor yang terus ditutup hari ini.10 lagi sekolah adalah SK Seksyen 19, SK Seri Selangor, SK Bandar Anggerik, SK Seksyen 1 Bandar Kinrara, SJKC Chee Wen, SMK Puchong, SMK Seksyen 7, SMK Pusat Bandar Puchong 1, SMK Bandar Puncak Jalil dan SMK USJ 4.Semalam, kementerian pendidikan berkata sekolah yang disahkan mempunyai kes Covid-19 perlu ditutup sekurang-kurangnya dua hari.Dalam tempoh ini, kelas atau premis akan melalui penilaian risiko oleh pejabat kesihatan daerah sebelum dibenarkan dibuka semula.


Kes harian meningkat lepasi 11,000 jangkitan

11,034 kes baru Covid-19 direkodkan hari ini menjadikan jumlah keseluruhan sebanyak 2,925,254 kes.6,036 pesakit juga direkodkan sembuh, menjadikan jumlah keseluruhan pesakit sembuh sebanyak 2,818,650.Dalam pada itu, kes yang memerlukan rawatan di unit rawatan rapi (ICU) adalah sebanyak 135 kes di mana 84 daripadanya disahkan Covid-19.Sementara itu pesakit yang memerlukan bantuan pernafasan adalah sebanyak 81 kes di mana 38 adalah kes Covid-19.Dari 11,034 kes harian yang dilaporkan pada hari ini, 58 kes (0.5%) adalah daripada Kategori Tiga, Empat, dan Lima, dan 10,976 kes (99.5%) lagi adalah terdiri daripada Kategori Satu dan Dua.


Helikopter terhempas di Taman Melawati selepas perlanggaran di udara

Dua maut selepas dua helikopter dipercayai bertembung dan terhempas di Taman Melawati, Selangor tengah hari tadi.Berdasarkan video yang dirakam penduduk yang berada dengan tempat kejadian menunjukkan salah satu helikopter itu terhempas ke manakala satu lagi mendarat dengan selamat.Jurucakap Jabatan Bomba dan Penyelamat Malaysia (JBPM) Selangor mengesahkan kejadian itu kepada MalaysiaNow.Dua jenis helikopter yang bertembung sebelum terhempas adalah 9M-HCA dan 9M-HCB milik My Heli Club MY difahamkan dalam perjalanan dari Subang ke Genting Sempah.Keadaan helikopter yang membawa Mohd Irfan Mohamed Rawi dan Mohd Sabri Baharom.Identiti dua mangsa yang maut dalam insiden helikopter terhempas itu dikenali sebagai Mohd Irfan Mohamed Rawi, 41, dan Mohd Sabri Baharom, 56.Manakala dua yang terselamat pula adalah bekas Ketua Pegawai Eksekutif Malaysia Airlines Berhad (MAS), Ahmad Jauhari Yahya, 66 dan Tan Chai Elan, 51.Terdahulu, dilaporkan sebuah helikopter membawa empat individu, termasuk seorang wanita, didakwa bertembung dengan sebuah helikopter lain lalu terhempas.Siasatan polis setakat ini fokus kepada punca kematian, manakala siasatan punca kemalangan membabitkan dua helikopter akan dijalankan Jabatan Penerbangan Awam (DCA).Menurut perkongsian pengguna Twitter, sebuah helikopter berwarna biru terhempas, manakala helikopter kedua berwarna merah mendarat dengan selamat berhampiran padang SJKT Taman Melawati.


Adun Kelantan meninggal dunia

Ahli Dewan Undangan Negeri (Adun) Melor Yusnan Yusof meninggal dunia di kediamannya awal pagi tadi.Allahyarham, 53, menghembuskan nafas terakhir pada 2.28 pagi di kediamannya di Melor.Perkara berkenaan disahkan seorang daripada anak Allahyarham Mohd Auzaie dalam hantaran di laman Facebook menerusi akaun DrYusnan Albadar.“Dukacita dimaklumkan bahawa baba Dr Yusnan Albadar telah pergi menghadap Ilahi pada 2.28 pagi,” katanya.Turut dimaklumkan bahawa solat jenazah diadakan selepas solat Jumaat di Masjid Muhammadi, Kota Bharu dan jenazah akan dikebumikan di Tanah Perkuburan Pondok Haji Hassan, Ketereh.Ketika dihubungi, Mohd Auzaie, 29, memaklumkan bahawa bapanya mengalami serangan jantung sebelum menghembuskan nafas terakhir pagi tadi.“Arwah menghidap penyakit jantung sejak 2016 lagi,” kata anak sulung daripada enam beradik itu.Allahyarham meninggalkan seorang balu Romaini Mat Daud, 52, enam orang anak, dua menantu dan dua cucu.Sementara itu, Menteri Besar Kelantan Ahmad Yakob dalam hantaran di Facebook merakamkan ucapan takziah buat ahli keluarga Allahyarham.“Mewakili saf kepimpinan kerajaan Kelantan dan PAS Kelantan saya merakamkan ucapan takziah kepada seluruh ahli keluarga Allahyarham. Semoga Allah mencucuri rahmat ke atas roh Allahyarham dan ditempatkan bersama orang-orang yang beriman,” katanya.Menurutnya, Allahyarham Yusnan yang juga timbalan exco pembangunan Islam, dakwah, penerangan dan hubungan Seranta negeri sejak 2013, berusaha menggerakkan secara aktif Jawatankuasa Pengkajian Enakmen Negeri Kelantan dengan memfokuskan kepada usaha menyemak enakmen-enakmen sedia ada.Malah, katanya sepanjang berkhidmat, Yusnan turut mencadangkan beberapa Rang Undang-undang (RUU) untuk dibawa ke Dewan Undangan Negeri Kelantan.“Sebelum menjadi Adun Melor pada 2013,  Allahyarham Yusnan adalah bekas pembantu profesor di Universiti Islam Antarabangsa Malaysia (UIAM) dan pernah berkhidmat sebagai pakar pendidikan di Education Directorate, Islamic Educational , Scientific and Cultural Organization (ISESCO), Rabat, Morocco,” tambahnya.


Malaysia catat 1,294 kes baru Covid-19

Malaysia mencatatkan 1,294 kes baru Covid-19 hari ini menjadikan kes keseluruhan penularan dalam negara berjumlah 347,972.Selangor masih menjadi negeri yang mencatat kes harian tertinggi dengan 455 kes.Jumlah kes harian itu disusuli Sarawak (217), Pulau Pinang (139) dan Johor (103).Hanya Wilayah Persekutuan Labuan, Putrajaya, Terengganu, dan Perlis sahaja yang mencatatkan kes satu digit hari ini.Dalam pada itu, negara juga mencatat sebanyak 1,442 kes sembuh menjadikan jumlah keseluruhan kes sembuh meningkat kepada 332,443.Kes aktif dengan kebolehjangkitan pula kini berjumlah 14,246.Daripada jumlah itu 168 pesakit ditempatkan di Unit Rawatan Rapi termasuk 78 orang memerlukan bantuan alat pernafasan.Malaysia turut mencatat 5 lagi korban akibat Covid-19, menjadikan jumlah mangsa yang maut meningkat kepada 1,283 orang.


Putrajaya lancar inisiatif Perkukuh perbaharui keupayaan GLIC

Kerajaan hari ini melancarkan inisiatif Perkukuh Pelaburan Rakyat (Perkukuh) bagi membantu usaha enam syarikat pelaburan berkaitan kerajaan (GLIC) untuk melaksanakan mandat diperbaharui mereka.Perdana Menteri Muhyiddin Yassin berkata titik permulaan Perkukuh adalah untuk menyusun semula peranan dan memperbaharui keupayaan GLIC Malaysia dan terdiri daripada 20 inisiatif utama untuk mencapai lima hasil utama.Beliau berkata, lima hasil utama itu adalah mandat yang lebih jelas bagi setiap GLIC; peningkatan tumpuan terhadap pelaburan untuk pembangunan dan yang menjadi pemangkin untuk memacu pertumbuhan baharu dan meningkatkan kesan sosio-ekonomi: menyemarakkan lagi pelaburan dalam sektor swasta sambil menyelaraskan peranan kerajaan dan agensinya dalam perniagaan: mewujudkan GLIC yang bersiap siaga menghadapi masa hadapan dengan tadbir urus, keupayaan dan strategi terbaik dan memperkukuhkan perlindungan sosial dan ketahanan fiskal“Perkukuh secara asasnya bermula dengan pengiktirafan mandat, struktur pembiayaan dan profil risiko pelbagai GLIC yang terlibat. Khususnya, syarikat-syarikat akan dibahagikan kepada dua kategori, iaitu Dana Kekayaan Negara, yang merangkumi entiti seperti Khazanah Nasional Berhad, Kumpulan Wang Persaraan (Diperbadankan) (KWAP), Kumpulan Wang Amanah Negara (KWAN) dan Menteri Kewangan (Diperbadankan).“(Sementara itu) kategori Pelabur Institusi seperti Kumpulan Wang Simpanan Pekerja (KWSP,) Permodalan Nasional Berhad (PNB), Lembaga Tabung Haji (TH) dan Lembaga Tabung Angkatan Tentera (LTAT) adalah untuk menetapkan mandat, strategi dan pengurusan liabiliti aset GLIC yang terlibat dengan lebih baik dan jelas,” katanya dalam ucapan beliau semasa pelancaran Perkukuh yang diadakan secara maya, hari ini.


Suu Kyi hadir dengar sebutan kes di mahkamah

Pemimpin Myanmar yang dijatuhkan Aung San Suu Kyi hari ini hadir ke mahkamah bagi sesi pendengaran kes selepas wakil PBB berkata negara itu berdepan risiko perang saudara apabila junta tentera menggunakan kekerasan terhadap penunjuk perasaan yang mahu demokrasi dikembalikan.Lebih dari 535 orang dilaporkan meninggal dunia dalam tunjuk perasaan sejak tentera menjatuhkan pemimpin Myanmar Aung San Suu Kyi pada 1 Februari, menyebabkan demokrasi Myanmar terjejas selepas ia diusahakan sejak sedekad lalu.Majlis Keselamatan PBB telah mengadakan mesyuarat berhubung krisis di Myanmar pada Rabu.Wakil PBB di negara itu Christine Schraner Burgener turut mendesak majlis tersebut melaksanakan tindakan bagi mencegah perang saudara berlaku di Myanmar.“Saya rayu Majlis Keselamatan PBB untuk melakukan semua yang boleh bagi bertindak secara kolektif dan lakukan perkara yang betul dan kembalikan hak rakyat Myanmar sambil mengelak dari kehancuran,” kata wakil khas PBB Christine Schraner Burgener.Beliau berkata pihaknya masih terbuka untuk berunding dengan junta namun, “jika kami terus menunggu sehingga mereka sedia nak berunding.“Apa yang berlaku di lapangan akan semakin buruk. Dan pertumpahan darah tak boleh dielak lagi.” katanya.Mesyuarat tergempar PBB itu diadakan sebelum sesi mahkamah Suu Kyi hari ini – Suu Kyi berdepan beberapa pertuduhan jenayah yang jika disabitkan kesalahan mungkin menyaksikan karier politik beliau berakhir.Pasukan peguamnya berbincang dengan tokoh wanita itu pada Rabu menggunakan video di balai polis.Suu Kyi, 75, tidak lagi dilihat di khalayak umum sejak beliau dijatuhkan pada Februari lalu.Bagaimanapun, peguamnya berkata Suu Kyi berada dalam keadaan sihat.Pendengaran pada Khamis dijangka dilaksanakan secara ringkas kerana ia hanya menjelaskan beberapa aspek pengurusan kes tersebut.Junta turut menyiasat penerima anugerah Nobel itu berkait tuduhan beliau menerima bayaran dalam bentuk emas dan wang tunai berjumlah AS$1 juta.Khin Maung Zaw, salah seorang peguam Suu Kyi berkata kesemua siasatan tersebut belum lagi secara formal dibawa ke mahkamah setakat ini.


Kerajaan akan mansuh harga siling telur, ayam dan subsidi minyak masak

Kawalan harga siling ayam dan telur ayam, serta subsidi minyak masak sawit tulen dalam kemasan botol dua hingga 5 kg tidak diteruskan mulai 1 Julai ini, umum Menteri Perdagangan Dalam Negeri dan Hal Ehwal Pengguna Alexander Nanta Linggi hari ini.Dalam sidang media selepas mempengerusikan sesi libat urus dengan pemegang taruh industri ayam di Putrajaya hari ini, Nanta berkata langkah itu dilaksanakan untuk memastikan bekalan bahan makanan dalam pasaran lebih stabil dan dalam jangka masa panjang pula dapat menstabilkan harga.“Harga ayam akan diapungkan dan akan tertakluk kepada kuasa pasaran. Golongan memerlukan akan dibantu nanti dengan bantuan wang tunai bersasar,” katanya maklumat lanjut mengenai bantuan wang bersasar itu akan dibuat Kementerian Kewangan.Pada masa ini kerajaan menetapkan harga maksimum runcit ayam dan telur bagi semenanjung Malaysia bagi ayam bulat standard adalah pada RM8.90 sekilogram dan ayam bulat super (disembelih dan dibersihkan tanpa kaki, kepala, hati dan hempedal) pada RM9.90 sekilogram.Perdana Menteri Ismail Sabri Yaakob berkata berkuat kuasa 1 Julai, Putrajaya tidak lagi akan memberikan subsidi kepada penternak ayam. Susulan penamatan subsidi itu, pihak penternak dilaporkan berharap kerajaan mengapungkan harga ayam. Nanta dalam sidang media itu memaklumkan, subsidi minyak masak dalam bungkusan polibeg 1kg dan ditawarkan kepada pengguna pada harga RM2.50 sepeket, masih diteruskan.Mengenai pemansuhan subsidi minyak masak sawit tulen itu dalam kemasan botol itu, beliau berkata subsidi barangan tersebut mencecah RM20 juta sebulan.“Program ini adalah program sementara dan sepatutnya dilaksnakan dalam masa tiga bulan tetapi ia diteruskan hingga hari ini.“Oleh itu, kerajaan rasakan sudah tiba masanya ia dimansuhkan supaya kerajaan boleh lebih fokus untuk bantu golongan memerlukan,” katanya.Kerajaan sebelum ini menetapkan harga runcit maksimum bagi minyak masak sawit tulen dalam kemasan botol berkuat kuasa 1 Ogos tahun lepas, dengan jaminan pengguna akan mendapat minyak masak di bawah harga RM30 untuk botol 5kg.Menurut Kementerian Perdagangan Dalam Negeri dan Hal Ehwal Pengguna (KPDNHEP), harga runcit maksimum bagi minyak masak sawit dalam kemasan botol 5kg adalah pada harga RM29.70 sebotol, botol 1kg (RM6.70), 2kg (RM12.70) dan 2kg (RM18.70).Dalam sesi libat urus hari ini, Nanta berkata pemain industri ayam memberi jaminan yang kenaikan harga ayam tidak akan naik secara mendadak.“Yang menarik untuk diterima adalah komitmen industri ini untuk bantu kerajaan dalam memastikan pengguna mendapat harga dan bekalan keperluan khususnya ayam, dengan harga berpatutan dan stabil,” katanya.Beliau bagaimanapun menegaskan bahawa KPDNHEP akan mengambil tindakan mengikut peraturan sedia ada, sekiranya terdapat pihak yang mengambil kesempatan menaikkan harga barangan secara berlebihan.“KPDNHEP akan gunakan akta anti pencatutan dan tidak teragak-agak mengenakan tindakan terhadap pemain industri jika langgar peraturan sedia ada,” katanya.Ditanya adakah subsidi tepung akan dimansuhkan, beliau berkata subsidi barangan itu masih diteruskan ketika ini dan ia tidak dimansuhkan.


Mahkamah Perancis dakwa syarikat pertahanan berhubung rasuah pembelian kapal selam era Najib

Hakim Perancis mendakwa syarikat pertahanan Thales kerana bersubahat dalam rasuah berhubung penjualan kapal selam pada 2002 kepada Malaysia, sumber rapat dengan siasatan kes itu memberitahu AFP pada Selasa.Kes yang sudah lama berlarutan berhubung dakwaan sogokan tersebut dibuka pada 2010 di mana ia turut dikaitkan dengan bekas perdana menteri Malaysia, Najib Razak.Najib memegang jawatan menteri pertahanan ketika perjanjian bernilai AS$1.2 bilion bagi pembelian dua kapal selam Scorpene dan satu kapal selam Agosta ditandatangani bersama unit DCN pertahanan laut Perancis yang kini menjadi sebahagian dari Thales. Rakan sekutu Najib, Abdul Razak Baginda bertindak sebagai penasihat dalam perjanjian tersebut. Beliau dituduh menggelapkan sogokan sebanyak lebih 114 juta euro (AS$121 juta) di bawah senarai “kerja-kerja rundingan” melalui sebuah syarikat di mana beliau merupakan pemegang saham terbesarnya. Wang tersebut kemudiannya didakwa diberikan kepada Najib, yang kini berdepan kes rasuah sebaik sahaja pentadbiran kerajaan pimpinannya ditumbangkan pada pilihan raya umum (PRU) 2018.Razak Baginda didakwa di Perancis pada 2017, sementara Najib disoal siasat oleh badan pencegahan rasuah Malaysia.Secara keseluruhan, sembilan defendan termasuk Thales disenaraikan dalam pendakwaan tersebut dan siasatan ditutup pada Januari 2022, kata sumber itu.Selain Thales, bekas pengerusi DCN International Philippe Japiot, bekas ketua eksekutif Thales Jean-Paul Perrier dan dua bekas eksekutif lain adalah antara defendan yang disenaraikan dalam pertuduhan itu.Keempat-empat mereka menafikan wujud salah laku dalam rundingan tersebut sementara kerajaan Malaysia pula berkata kontrak tersebut bebas daripada unsur rasuah.Ketika dihubungi AFP, Thales berkata “ia menentang sekeras-kerasnya dakwaan tersebut.”Pendakwa raya dari pejabat jenayah kewangan Perancis kini menyerahkan proses seterusnya kepada hakim, di mana beliau akan memutuskan sama ada kes itu akan dibicarakan di mahkamah atau tidak, walaupun rayuan berhubung kes itu difailkan pada Mei 2021.


DAP hilang sokongan Cina jika sokong kerajaan Melayu-Islam Anwar, kata penganalisis

Parti terbesar Pakatan Harapan (PH), DAP akan kehilangan sokongan pengundi bukan Melayu sekiranya menyokong kerajaan “Melayu-Islam” Presiden PKR Anwar Ibrahim, kata penganalisis.Mereka berkata, DAP tidak akan mengambil risiko bersama Anwar dan hilang sokongan daripada pengundi bukan Melayu pada Pilihan Raya Umum ke-15 (PRU15) akibat daripada bekerjasama dengan pemimpin Umno yang sedang berdepan dengan tuduhan rasuah di mahkamah.Penganalisis Politik Shamsul Amri Baharuddin berkata, DAP sudah semestinya boleh mengagak “impak negatif” yang bakal diterima jika berkomplot dengan Anwar.Katanya, ini kerana Anwar dikatakan disokong bekas penyokong kuatnya, Presiden Umno Ahmad Zahid Hamidi, dan juga beberapa ahli Parlimen Barisan Nasional (BN) yang berdepan dengan pertuduhan rasuah di mahkamah.“DAP kukuh dengan undi orang Cina. Mereka tidak akan menyertai Anwar, tidak mahu mengambil risiko kehilangan sokongan orang Cina,” kata pensyarah Universiti Kebangsaan Malaysia itu kepada MalaysiaNow.“Mereka memerlukan sokongan Cina yang kuat untuk mengekalkan kerusi Dewan Undangan Negeri (DUN) yang kini ada di Pulau Pinang, Perak, Selangor, Negeri Sembilan dan Johor,”MalaysiaNow melaporkan sebelum ini pemimpin DAP “menyatakan dengan jelas” kepada Anwar 42 ahli Parlimen parti itu tidak akan menyertai mana-mana gabungan bersama ahli Parlimen Umno “terutama mereka yang terpalit dengan kes rasuah”.Zahid kini berdepan dengan 47 pertuduhan membabitkan rasuah, pecah amanah dan pengubahan wang haram, merupakan yang tertinggi dalam kalangan bekas pemimpin kerajaan BN sejak tumbang pada tahun 2018.Shamsul menambah, jika Anwar membawa orang-orang Umno terpalit rasuah dalam senarai “sokongan kukuh dan meyakinkannya”, akan berlaku perpecahan dalam Pakatan Harapan (PH).“Bila perpecahan ini berlaku sebelum Anwar jumpa Agong, atau selepas jumpa Agong kalau ada undi tak percaya di Parlimen (kesannya Anwar gagal); dan jika Anwar dan pasukannya menang, Parlimen akan dibubarkan untuk memberi laluan kepada Pilihan PRU15 dan saya lihat Anwar tetap tidak akan jadi perdana Menteri ke-9,” katanya.Shamsul menambah, Amanah yang masih belum menyatakan pendirian tentang bekerjasama dengan pemimpin Umno terkait rasuah hanya akan mengikut sesiapa sahaja yang menggunakan kuasa “duit”.“DAP ada duit untuk terus membuatkan Amanah memberikan sokongan penuh kepada mereka.”Seorang lagi penganalisis politik, Hisommudin Bakar menyifatkan DAP merupakan sebuah parti yang mempunyai prinsip untuk tidak sama sekali bekerjasama dengan mana-mana pimpinan yang terpalit dengan rasuah dan kleptokrat.Pengarah eksekutif Ilham Centre itu berkata DAP dan Amanah kini berada dalam persimpangan dilema.“Mengikut prinsip, DAP tidak dapat menerima individu seperti Najib Razak, Zahid Hamidi, Tengku Adnan Tengku Mansor dan lain-lain yang mana kes mereka masih lagi dibicarakan di mahkamah.“Bagaimanakah DAP ingin menjelaskan kepada pengundi mereka berkenaan pendirian politik mereka demi menyokong langkah Anwar ini?“Bagi saya, DAP berada di dalam persimpangan dilema sama ada ingin menyokong, berkecuali atau keluar dari koalasi politik PH. Semua ini mempunyai senario berbeza dan akan menjejaskan peluang Anwar untuk membentuk kerajaan,” katanya kepada MalaysiaNow.Akan tetapi Hisommudin tidak menolak DAP sanggup bekerjasama dengan Anwar disebabkan tidak tahan dengan gangguan politik terhadap pemimpinnya.“‘Political harrasment’ oleh Perikatan Nasional (PN) terhadap Lim Guan Eng melalui pendakwaan rasuah dan penggubahan wang haram memungkinkan DAP mengambil keputusan perlu berada di dalam kerajaan berbanding menjadi pembangkang sepertimana sekarang.“Oleh itu, semua ini menjadikan DAP berada di peringkat sukar untuk menentukan pendirian mereka. Semua langkah akan mempunyai implikasi dan tindak balas berbeza kepada penyokong mereka terutama kepada segmen pengundi Cina.“Pilihan lain ialah, DAP boleh menjadi parti mesra kerajaan tetapi tidak menyertai Kabinet tetapi sukar juga untuk dijelaskan kepada pengundi mereka.”Sivamurugan Pandian, dari Universiti Sains Malaysia (USM) juga sependapat, DAP dan Umno tidak boleh bekerja sama dan masing-masing akan berhadapan dengan soal legitimasi moral kerana ketaksuban penyokong mereka.“Tahap kebencian membesar sewaktu PRU-14 dan masih belum berkurangan.“DAP akan kehilangan sokongan penyokong sendiri yang barangkali akan membuat ‘undi protes’ walaupun bagi Anwar ia penting untuk menubuhkan kerajaan.”Semalam, Anwar berkata Sultan Abdullah Sultan Ahmad Shah berkenan untuk beliau mengadap pada hari Selasa, 13 Oktober, di mana beliau akan mempersembahkan perincian dakwaan memiliki sokongan “kukuh dan meyakinkan” daripada anggota Dewan Rakyat untuk membentuk kerajaan baru.Kenyataan ini dikeluarkan tiga minggu selepas Anwar mengisytiharkan kerajaan pimpinan Perdana Menteri Muhyiddin Yassin tumbang dan beliau bakal membentuk sebuah kerajaan “majoriti Melayu”.


LHDN dapat penghakiman terus saman cukai RM1.05 bilion terhadap Jho Low

Mahkamah Tinggi Pulau Pinang membenarkan permohonan Lembaga Hasil Dalam Negeri (LHDN) untuk penghakiman terus bagi mendapatkan kembali RM1.05 bilion tunggakan cukai daripada ahli perniagaan dalam buruan Low Taek Jho atau Jho Low.
Pesuruhjaya kehakiman Kenneth Yoong Ken Chinson St James dalam penghakimannya semalam memutuskan bahawa tidak ada isu yang boleh dibicarakan atau "sebab lain" untuk perbicaraan bagi menentukan tuntutan cukai sebanyak RM1,053,972,936.58 itu.
"Oleh itu, saya membenarkan permohonan LHDN untuk penghakiman sebanyak RM1,053,972,936.58 dengan faedah pada lima peratus setahun dari tarikh penghakiman ini (17 Oktober) hingga tarikh realisasi penuh," kata St James yang memerintahkan Jho Low membayar kos RM15,000.
Menurut penghakiman yang diperoleh media, St James memutuskan tuntutan cukai berkanun itu jelas dan mudah setelah defendan (Jho Low) tidak mengemukakan penyata cukai untuk tahun-tahun yang berkaitan dan LHDN mengeluarkan taksiran kepadanya namun tidak dijawabnya.
"Beliau tidak mencabar taksiran itu dan gagal membayar jumlah cukai yang ditaksir," kata Pesuruhjaya Kehakiman itu.
St James berkata pembelaan Jho Low bahawa beliau tidak mempunyai akaun bank di Malaysia sepanjang tahun taksiran (2013 dan 2014) serta tidak menjalankan sebarang perniagaan di Malaysia dalam tempoh dua tahun itu bukan alasan untuk beliau diwajibkan membayar cukai.
"Pada fikiran saya, defendan tidak perlu mempunyai akaun bank di Malaysia untuk diwajibkan membayar cukai. Dalam erti kata lain, tidak mempunyai akaun bank di Malaysia bukanlah pembelaan terhadap tuntutan cukai.
"Begitu juga, Jho Low tidak perlu menjalankan perniagaan di Malaysia untuk diwajibkan membayar cukai. Sebaliknya, tidak menjalankan perniagaan di Malaysia bukanlah pembelaan terhadap tuntutan cukai ini," kata beliau.
LHDN mendakwa Jho Low gagal mengemukakan penyata cukai bagi tahun taksiran 2013 dan 2014 mengikut tarikh akhir berkanun tahunan yang ditetapkan.
Penyata cukai perlu dikemukakan tidak lewat daripada 30 April dalam tahun selepas tahun taksiran. Akibatnya LHDN mengeluarkan Notis Taksiran kepada defendan untuk RM202,575,166.56 bagi 2013 dan RM755,582,048.52 untuk 2014.
Bagaimanapun, Jho Low tidak membayar cukai yang ditaksir dalam tempoh 30 hari yang ditetapkan.
Akibatnya, kenaikan 10% dikenakan ke atas jumlah cukai yang ditaksir, iaitu RM20,257,516.65 untuk 2013 dan RM75,558,204.85 untuk 2014.
Jumlah cukai yang perlu dibayar untuk 2013 dan 2014 ialah RM1,053,972,936.58.


Fakta: Peneroka Felda hampir bebas hutang bawah PN

Najib Razak digambarkan Umno, Barisan Nasional (BN) sebagai perdana menteri paling prihatin dengan nasib peneroka Felda.Bunyinya cukup lunak, maklumlah bapanya Tun Razak adalah pengasas Felda.Pun begitu, sepanjang menerajui kerajaan Umno, BN dari 2009 hingga 2018, Najib tidak pernah ‘menghalalkan’ walau satu sen hutang peneroka. Sebaliknya bebanan hutang bertambah akibat penyenaraian Felda Global Venture (FGV) yang tidak menjadi.Kemudian, datang Pakatan Harapan (PH) menjanjikan penghapusan sepenuhnya hutang peneroka dalam masa 100 hari pemerintahan. Janji populis ini akhirnya “dicapati” dan Pengerusi PH Dr Mahathir Mohamad tanpa rasa malu kata manifesto bukan kitab suci.Akhirnya, keprihatinan sebenar diterjemahkan kerajaan Perikatan Nasional (PN) dan perdana menterinya Muhyiddin Yassin hanya mengambil masa 17 bulan sahaja untuk membuktikannya.Ia bermula dalam Belanjawan 2021 apabila kerajaan PN memperuntukkan RM400 juta untuk menghapus faedah hutang kebun peneroka Felda.Komitmen itu seterusnya dimuktamadkan pada Julai 2021 apabila Muhyiddin mengumumkan pelupusan sebahagian hutang peneroka bernilai RM8.3 bilion, menjadikan bebanan pinjaman berkurangan secara purata sebanyak 80% bagi setiap peneroka.Ini bermakna, bayaran balik pinjaman secara purata berkurangan daripada RM800 hingga RM1,000 kepada hanya RM250 hingga RM300 sebulan bagi peneroka sawit dan serendah RM150 bagi peneroka getah iaitu satu kadar yang sangat munasabah dan mampu dibayar.Menariknya, pengumuman yang memanfaatkan 112,638 warga peneroka dibuat dalam masa kurang dua tahun PN memerintah tanpa perlu menjaja janji sebagaimana kerajaan PH atau masuk bakul angkat sendiri seperti Umno, BN.Pengarah Besar Felda, Amiruddin Abdul Satar dalam satu taklimat media mendedahkan purata hutang setiap peneroka yang dilupuskan menerusi inisiatif itu adalah di antara RM80,000 hingga RM100,000 seorang.Jika hal tersebut terus dibiarkan tanpa inisiatif dari kerajaan, dikhuatiri ia menjadi liabiliti yang terpaksa ditanggung generasi pewaris Felda pada masa depan.Jumlah itu sangat besar malah pemimpin Amanah Mazlan Aliman yang juga bekas pengerusi Persatuan Anak Peneroka Felda Kebangsaan (Anak), mengiktiraf pelupusan hutang itu sebagai kejayaan besar Muhyiddin.Lebih penting, pelupusan hutang itu dibuat sewaktu negara sedang bergelut dengan pandemik Covid-19 yang menjejaskan ekonomi dan kewangan rakyat secara keseluruahannya.Kadar bayaran semula hutang yang jauh lebih rendah pastinya dapat membantu peneroka Felda bertahan dalam kesuraman ekonomi negara.Lebihan wang itu seterusnya boleh dibelanjakan di pasaran domestik yang secara tidak langsung merancakkan aktiviti ekonomi serta dimanfaatkan untuk menambah simpanan peneroka seperti di Tabung Haji atau ASB untuk kegunaan masa hadapan atau waktu kecemasan.Apabila tidak terbeban dengan hutang yang tinggi, peneroka juga lebih bermotivasi dan boleh menumpukan sepenuh perhatian kepada aktiviti peladangan dengan meningkatkan hasil yang lebih konsisten. Ia satu formula menang-menang untuk peneroka dan Felda.Maka, sudah terang lagi bersuluh, pihak manakah yang paling prihatin dengan nasib warga peneroka Felda dan perlu terus diberi kepercayaan termasuk pada Pilihan Raya Negeri (PRN) Johor tidak lama lagi.Pastinya bukan Umno, BN yang “masuk bakul angkat sendiri” mahupun PH ‘manifesto bukan kitab suci’ tetapi PN yang diterajui Muhyiddin.Saladin Hasan Salleh adalah pembaca MalaysiaNow.* Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Hospital utama Sarawak bergelut dengan peningkatan kes Covid-19

Lonjakan jangkitan Covid-19 di Sarawak ketika ini menyebabkan kesesakan di hospital utama negeri itu disebabkan pusat perubatan swasta mula menghentikan rawatan bagi pesakit virus itu yang tidak kritikal, MalaysiaNow difahamkan.Kebiasaannya, hospital kerajaan akan memindahkan pesakit ke pusat kesihatan swasta sekiranya hospital yang dikhususkan untuk rawatan Covid-19 beroperasi dengan kapasiti maksimum, MalaysiaNow difahamkan pusat kesihatan swasta di Sarawak sudah tidak merawat pesakit tidak kritikal sejak dua bulan lalu.Sumber rapat dengan sektor kesihatan memaklumkan hospital swasta enggan menerima kes Covid-19 ketika ini.“Hospital swasta tidak lagi menerima pesakit yang didapati positif virus,” katanya.“Sebagai contoh, seorang pesakit datang untuk jalani dialisis di sebuah hospital swasta kemudian ujian saringan mendapati dia positif. Jika hospital swasta dapati pesakit positif seperti ini, mereka enggan berikan rawatan dan pesakit-pesakit tersebut dirujuk ke Hospital Umum Sarawak.”Keadaan tersebut menyebabkan peningkatan mendadak pesakit Covid-19 di wad ICU Hospital Umum Sarawak, yang bergelut untuk menangani kes kematian tertunggak akibat penularan virus.Semalam, Sarawak melaporkan 28 kematian akibat Covid-19 termasuk kes tertunggak, ia merupakan jumlah kematian harian tertinggi pernah dilaporkan negeri itu sejak pandemik melanda.Daripada jumlah tersebut, jawatankuasa pengurusan bencana negeri berkata 25 kes adalah kes tertunggak dengan sembilan kematian berlaku pada 10 Oktober, tujuh pada 9 Oktober, enam pada 8 Oktober, tiga pada 11 Oktober, dua pada 7 Oktober dan satu kes pada 30 September.Dari sudut kadar vaksinasi, Sarawak mencatat kadar tertinggi dengan 89.8% populasi dewasa lengkap divaksinasi setakat semalam.Bagaimanapun, ia juga mencatatkan antara jumlah jangkitan harian yang tertinggi di mana kebanyakan kes adalah asimptomatik dan bergejala ringan.Menurut data Github kementerian kesihatan, jumlah pesakit Covid-19 yang ditempatkan di unit rawatan rapi di hospital Sarawak meningkat secara mendadak sejak Ogos lalu.Hospital Sarawak juga mengalami peningkatan jumlah kemasukan pesakit dan jumlah pesakit yang memerlukan alat bantuan pernafasan.Ketika dihubungi, Ketua Pengarah Kesihatan Dr Noor Hisham Abdullah mengakui sistem kesihatan masih berfungsi walapun mendapat tekanan dan keadaan ketika ini masih dapat dikendalikan.Beliau turut berkata kes bukan Covid-19 diserahkan kepada hospital swasta bagi pelaksanaan pembedahan elektif.“Buat masa ini, pesakit Covid-19 yang tenat di Sarawak dikendalikan di hospital kerajaan kerana sumber masih mencukupi dan dapat dikendalikan di hospital kerajaan,” katanya kepada MalaysiaNow, sambil menambah kementerian melalui jabatan kesihatan negeri itu bekerjasama dengan hospital dan klinik swasta dalam menangani wabak ketika ini.Tetapi jawatankuasa pengurusan bencana dan jabatan kesihatan Sarawak dikritik ekoran situasi Covid-19 di negeri itu.Menurut laman sesawang kementerian kesihatan CovidNow, daripada 108 pesakit di ICU, 48 memerlukan alat bantuan pernafasan.Noor Hisham memberi jaminan kementerian sentiasa mengawasi keadaan Covid-19 dengan teliti dengan pelaksanaan pelbagai langkah dalam usaha menanganinya.Beliau berkata hospital swasta juga akan membantu sekiranya berlaku peningkatan kes yang memerlukan katil ICU tambahan.“Usaha dilakukan di banyak hospital kementerian kesihatan bagi memperluas kapasiti hospital dan klinik, selain menggerakkan sumber manusia,” katanya.Katanya, dengan keadaan wabak Covid-19 yang kekal dinamik, jabatan kesihatan negeri akan terus memantau secara dekat berhubung perkata tersebut.


Akhirnya Umno jadi pengacau yang caca marba

Sungguh sedih apabila dikenangkan kesudahan Umno setelah kalah dalam Pilihan Raya Umum (PRU) ke-14 dan hilang kuasa memerintah negara.  Pemimpin-pemimpinnya seperti orang hilang arah dan tindakan mereka tidak ubah seperti mana dikatakan oleh presiden ke-40 Amerika Syarikat Ronald Reagan:  “Saya pernah berkata, politik adalah pekerjaan kedua tertua di dunia, dan saya baru tahu bahawa ia juga hampir sama buruknya dengan yang pertama (pelacuran).”    Untuk merebut semula kuasa dan kehilangan jutaan ringgit yang pernah disapu ketika memegang jawatan di kementerian, agensi kerajaan dan organisasi perdagangan berkaitan kerajaan, ramai pemimpinnya dengan mudah mencampakkan prinsip, integriti dan maruah ke dalam tandas.Sebilangan besar mereka menjadi “katak”atau “pengkhianat”, melacurkan diri kepada parti lawan asalkan dijanjikan jutaan ringgit atau jawatan berkuasa yang mengawal dana awam supaya boleh meneruskan legasi merompak wang rakyat.Untuk merampas kuasa apa sahaja dihalalkan. Tindakan sebilangan pemimpin Umno sekarang dilihat seperti kalut atau kata jalanan cacamarba. Mereka sanggup memperkosa janji dengan rakan seperjuangan, memutar-belit kata-kata kesepakatan ahli-ahli, menyembunyikan agenda peribadi dari orang ramai, dan mengacau susunan pentadbiran sehingga menjadi porak-peranda.Baca sahaja bukti-bukti sejarah buruk yang telah dilakukan oleh pemimpin Umno ini:              Dalam pergelutan untuk merampas kuasa pada Oktober tahun lalu kedua pemimpin tertinggi Umno menandatangani di atas kepala surat parti itu yang ditujukan kepada  Yang di-Pertuan Agong bahawa mereka menyokong pemimpin PKR bagi menggantikan Perdana Menteri Muhyiddin Yassin. Lebih dasyat lagi, kandungan surat itu dideraf oleh anggota kanan PKR! Kira-kira enam bulam kemudian tersebar luas rakaman audio mengenai komplot dua orang pemimpin dari Umno dan PKR untuk mempengaruhi ahli Majlis Tertinggi (MT) dan parti itu sendiri agar menerima gabungan Umno dengan Pakatan Harapan (PH) supaya mereka boleh memerintah negara.Penganalisis politik Zakaria Hamid, mendakwa Umno telah kembali semula ke perangai lamanya. Ada pemimpin Umno inginkan keputusan di mesyuarat MT Umno selari dengan mesyuarat kabinet. Dengan manipulasi golongan kleptokrat dalam Umno, keputusan MT parti boleh menekan kepada perdana menteri. Apatah lagi, Muhyiddin telah tersungkur dan terpaksa melepaskan jawatan perdana menteri angkara 15 ahli Parlimen Umno menarik sokongan kepadanya. Bolehkah perdana menteri dari Umno sekarang mempertahankan kebebasan badan kehakiman seperti dipersetujui dalam kenyataan bersama dengan pimpinan parti PH yang kononnya menjadi asas permulaan baru kerjasama politik rentas parti kerajaan Keluarga Malaysia?Golongan kleptokrat dan kluster mahkamah dalam Umno telahpun membuat tekanan supaya kerajaan gabungan pempinan Umno ini menubuhkan satu suruhanjaya siasatan diraja (RCI) untuk menyiasat dakwaan campurtangan politik dalam badan kehakiman dan pejabat peguam negara. Adakah ini satu cubaan untuk mempengaruhi RCI supaya keputusannya menyebelahi mereka, dengan itu, pemimpin-pemimpin Umno dibebaskan dari tuduhan rasuah, salah guna kuasa, pengubahan wang haram, dan pengelakan cukai pendapatan?Ahli Dewan Undangan Negeri (Adun) Pasir Pinji, Howard Lee, berkata Umno menyebabkan Ahmad Faizal Azumu dari parti Bersatu disingkir dari terus menjadi menteri besar negeri itu, pada hal kedua-dua parti adalah rakan dalam gabungan.  Umno kini musuh dalam selimut?Terbubarnya kerajaan Melaka adalah disebabkan pemimpin Umno.  Terdapat beberapa pemimpin Umno yang menyokong Ketua Menteri Umno Sulaiman Mohd Ali. Sebahagian lagi pemimpin Umno menyokong Idris Haron, bekas ketua menteri Melaka sebelum PRU14, untuk dilantik semula selaku ketua menteri. Kerajaan Melaka terpaksa dibubarkan kerana hanya 13 wakil rakyat dari 28 kerusi dalam Dewan Undangan Negeri itu menyokongnya apabila Idris didakwa mendalangi tiga lagi wakil rakyat berpaling tadah.  Ini sahajakah kehebatan pemimpin Umno?  Apabila ia diuji dengan kekalahan pertama di peringkat kebangsaan pada PRU lalu, pemimpinnya sekarang dilihat membuat keputusan yang merapu serta merugikan ahlinya sendiri. Sementara rakan dalam Perikatan Nasional sentiasa mencurigainya.  Tingkah laku pemimpin Umno yang jijik ini menyukarkan lagi perdana menteri kerana dia juga sentiasa mencurigai kesetiaan mereka. Siapa lagi antara mereka sanggup melacurkan kerusi mereka, menggugat kestabilah kerajaan.   Rakyat sedar perjuangan membebaskan mereka daripada kemiskinan harta, ilmu dan memastikan keselamatan daripada ancaman alam semulajadi memerlukan kejujuran dan ketabahan yang bertahun lamanya. Dalam kerangka kemiskinan ini, orang Melayu, sebagai kaum majoriti, adalah yang paling ramai.Apabila ahli politik Melayu bertelagah mengejar kuasa dan kekayaan, kaumnya juga yang menanggung rugi. Perjuangan asal dan murni setelah memegang tampuk pentadbiran untuk membebaskan seluruh rakyat dan bangsanya dari segala bentuk kemiskinan dilupakan. Perjuangan politik Melayu telah digantikan oleh budaya menikam dari belakang rakan sebangsa dan agama, melacur diri pada parti lawan dan melompat parti tanpa rasa bersalah menghebahkan rahsia salah laku rakan terdahulu. Adalah mengejutkan apabila seorang “otai reformis” PKR, Mohd Rashidi Mohamed Amin berkata kedua ahli Umno (Idris dan Nor Azman) yang melompat ke PH telah membocorkan “banyak rahsia”.    “Mereka mendedahkan perbelanjaan projek-projek lalu yang diberikan kepada kroni dan telah menyakiti rakyat Melaka.  Mereka menyampah dengan isu rasuah di negeri ini,” tambahnya.  Adakah mereka mengharapkan Suruhanjaya Pencegahan Rasuah Malaysia (SPRM) bertindak menyiasat pendedahan projek-projek di Melaka yang diberikan oleh pemimpin Umno kepada kroni itu?   Sungguh malang betapa rendahnya tahap kejatuhan pemimpin Umno.  Nafsu untuk berkuasa dan tamak kekayaan menjadi perkataan yang kerap dilemparkan kepada pemimpin Umno.  Telah tiba masanya barisan pemimpin yang ada sekarang digantikan dengan yang lebih jujur, mulia dan bermaruah sebelum rakyat berdoa Umno lebih baik mati, dikapan dan ditalkinkan.      Khairuddin Othman adalah bekas wartawan Berita Harian. * Tulisan ini adalah pandangan peribadi penulis yang tidak semestinya mencerminkan pandangan MalaysiaNow


Kemenangan buat kami, kata Rosmah sebaik Najib bebas kes pinda laporan audit 1MDB

Rosmah Mansor menyifatkan keputusan Mahkamah Tinggi Kuala Lumpur yang membebaskan suaminya, Najib Razak daripada pertuduhan meminda laporan audit 1Malaysia Development Berhad (1MDB) sebagai satu kemenangan buat keluarganya.
Beliau berkata keputusan itu sudah tentu memulihkan semangat dan sangat dinanti-nanti bukan sahaja oleh Najib tetapi juga keluarga mereka.
“Syukur, Alhamdulillah, kes hari ini adalah satu kemenangan bukan sahaja untuk suami saya (Najib) tetapi kepada keluarga kami.
“Datuk kata dia (Najib) pun rasa bersyukur. Ini adalah satu kemenangan untuk beliau. Harap, insya-Allah... perkara yang lebih baik akan datang,” kata Rosmah ketika ditemui media selepas selesai prosiding kes itu hari ini.
Terdahulu Mahkamah Tinggi membebaskan dan melepaskan Najib dan bekas Ketua Pegawai Eksekutif 1MDB Arul Kanda Kandasamy daripada pertuduhan tersebut selepas mendapati pendakwaan gagal membuktikan kes prima facie case terhadap kedua-dua mereka di akhir kes pendakwaan.
Sementara itu, peguam Muhammad Shafee Abdullah yang mewakili Najib berkata keputusan hakim Mohamed Zaini Mazlan itu telah menaikkan semangat bekas perdana menteri itu.
"Datuk Seri Najib mahu berkomunikasi dengan media, beliau ingin memberitahu anda (media) bahawa beliau bersyukur kepada Allah dengan keputusan ini hari ini kerana ia benar-benar menaikkan semangatnya,” kata beliau ketika ditemui selepas keputusan perbicaraan kes itu.
Muhammad Shafee berharap Jabatan Peguam Negara (AGC) tidak akan mengemukakan rayuan.
Sementara itu, ketika ditemui media, Arul Kanda berterima kasih kepada semua yang menyokongnya sejak beberapa tahun lalu.
“Saya sangat gembira. Saya ingin mengucapkan terima kasih kepada semua orang termasuk keluarga, rakan dan pasukan guaman saya. Saya rasa langkah seterusnya yang segera ialah mengemas kini resume saya,” katanya


464 mangsa dipindahkan akibat banjir di Sabah

Sebanyak 464 orang daripada 166 keluarga dipindahkan ke dua pusat pemindahan sementara (PPS) berikutan banjir yang melanda daerah Kota Marudu dan Tongod, pagi ini.
Sekretariat Jawatankuasa Pengurusan Bencana Negeri Sabah dalam kenyataan memaklumkan, 377 orang daripada 149 keluarga dipindahkan ke PPS Dewan Komuniti Kota Marudu manakala 87 orang daripada 17 keluarga dipindahkan ke PPS di Dewan Mini Kampung Simpang Entilibon di Tongod.
“Kedua-dua pusat pemindahan dibuka lewat malam tadi dan trend pemindahan ketika ini adalah kekal,” menurut kenyataan itu.
Banjir dipercayai berlaku akibat hujan lebat berterusan semalam dan cuaca pagi ini cerah di majoriti kawasan di Sabah.
Jabatan Meterologi Malaysia (MetMalaysia) meramalkan hujan di satu dua tempat di Sabah pada sebelah malam ini, dan cuaca sama diramal berterusan hingga esok.


Cuaca diramal hujan semasa sambutan Thaipusam

Cuaca di seluruh negara diramalkan hujan dengan satu dua tempat mengalami ribut petir, semasa sambutan Thaipusam pada Ahad ini.
Jabatan meteorologi Malaysia (MetMalaysia) dalam kenyataan hari ini memaklumkan, keadaan cuaca hujan pada pagi 5 Februari dijangka berlaku di satu dua tempat seperti di Kelantan, Terengganu, Pahang, timur Johor dan Sabah meliputi Kudat dan Sandakan.
Pada sebelah petang, hujan atau ribut dijangka berlaku di beberapa tempat seperti Perak, Selangor, Wilayah Persekutuan Kuala Lumpur, Putrajaya, Negeri Sembilan, Melaka, Johor dan Sarawak, manakala hujan atau ribut petir diramalkan berlaku satu dua tempat di Perlis, Kedah, Pulau Pinang, Kelantan, Terengganu, Pahang dan Sabah.
Dalam kenyataan sama, MetMalaysia turut meramalkan hujan di satu dua tempat pada sebelah malam merangkumi Perak, Selangor, Wilayah Persekutuan Kuala Lumpur, Negeri Sembilan, Johor, Pahang, Sarawak (Sri Aman, Betong, Sarikei, Sibu, Mukah, Kapit, Miri dan Limbang) dan Sabah (Pantai Barat dan Pendalaman) serta Wilayah Persekutuan Labuan.
Dalam pada itu, MetMalaysia menerusi kenyataan berbeza memaklumkan hasil analisis model-model cuaca mendapati penumpuan angin dijangka berlaku di timur Semenanjung dan Sarawak  sekali gus berpotensi menghasilkan hujan berterusan sehingga 8 Februari.
“Ribut petir dan hujan lebat berserta angin kencang dijangka berlaku di timur Semenanjung pada sebelah pagi. Manakala cuaca yang sama dijangka berlaku di pedalaman dan barat Semenanjung serta barat Sabah pada sebelah petang dan malam bagi tempoh sama,” menurut kenyataan itu.
MetMalaysia turut mengeluarkan amaran hujan berterusan tahap waspada, yang melibatkan negeri Sarawak berkuat kuasa sehingga esok.
“Orang awam dinasihatkan untuk sentiasa merujuk laman web www.met.gov.my dan semua media sosial serta memuat turun aplikasi myCuaca, bagi maklumat yang terkini dan sahih,” menurut kenyataan itu.


Calon duta besar AS ke Malaysia lihat potensi nadir bumi

Calon duta Amerika Syarikat (AS) ke Malaysia berkata beliau melihat potensi negara itu untuk mengembangkan kerjasama dengan negara Asia Tenggara tersebut dalam mempelbagaikan rantaian bekalan untuk bahan nadir bumi dan mineral kritikal lain.
Edgard Kagan, seorang diplomat kerjaya yang kini merupakan pegawai kanan untuk Asia Timur di Majlis Keselamatan Negara Rumah Putih, memberitahu pendengaran pengesahan Senatnya bahawa membangunkan sumber baharu bagi mineral kritikal memastikan rantaian bekalan boleh dipercayai menjadi keutamaan pentadbiran Biden.
"Kepentingan untuk melaksanakan pengaturan ini dengan negara-negara di mana kami mempunyai hubungan yang baik ... adalah sangat kritikal," katanya sambil menambah: "Saya fikir kita mempunyai potensi sebenar untuk melakukannya di negara seperti Malaysia."
"Saya ingin bekerjasama rapat dengan sektor swasta Amerika, dengan bahagian kerajaan AS yang berlainan, dan dengan kerajaan Malaysia untuk memastikan kami dapat terus mengembangkan bidang kerjasama dalam hal ini, menyokong pembangunan sumber," katanya.
Kagan berkata ini akan dilakukan dengan kerjasama Malaysia "dengan cara yang mampan dan menggalakkan nilai kita," tetapi tidak menghuraikan dengan tepat bentuk kerjasama itu.
Beliau menjawab soalan senator AS Chris Van Hollen, yang menyifatkan Malaysia sebagai rumah kepada kilang pemprosesan nadir bumi terbesar di luar China.
Van Hollen berkata laporan baru-baru ini menunjukkan Malaysia juga merupakan rumah kepada deposit mineral strategik dan kritikal termasuk timah.
China ialah pengeluar global yang dominan bagi nadir bumi yang diperlukan untuk memacu revolusi hijau kereta elektrik dan angin turbin serta aplikasi pertahanan seperti pengeluaran peluru berpandu.
AS dan sekutunya telah berusaha untuk mempelbagaikan sumber bekalan di tengah-tengah persaingan strategik yang semakin meningkat dengan Beijing.
Lynas Rare Earths Ltd Australia mempunyai kemudahan di Malaysia yang disifatkannya sebagai salah satu loji pengasingan nadir bumi terbesar dan paling moden di dunia.
Kerajaan telah menimbulkan kebimbangan mengenai tahap sinaran daripada proses keretakan dan larut lesap di loji itu, tetapi bulan lalu bersetuju untuk melanjutkan lesen operasinya untuk mengimport dan memproses nadir bumi sehingga 1 Januari tahun depan.


Lelaki warga Malaysia dipenjara 15 tahun terlibat aktiviti keganasan kumpulan Al-Shabaab

Rakyat Malaysia Ahmad Mustakim Abdul Hamid dijatuhi hukuman penjara 15 tahun oleh mahkamah tentera Somalia kerana terbabit dengan aktiviti kumpulan Al-Shabaab.Atase Akhbar Kedutaan Somalia di Malaysia Abdimajit M. Osman ketika dihubungi Bernama berkata hukuman itu dibaca oleh Ketua Mahkamah Angkatan Tentera Hassan Ali Nur Shuuto.“Namun, di bawah sistem kehakiman Somalia, Ahmad Mustakim berpeluang untuk buat rayuan,” jelas Abdimajit.Semalam Bernama melaporkan perbicaraan Mustakim bermula pada 2019 dan dia dilayan dengan baik serta mendapat perbicaraan yang adil mengikut undang-undang Somalia.Mustakim dipercayai masuk ke Somalia sekitar 2009 atau 2010.“Somalia sudah sekian lama dihimpit penderitaan kerana warga asing yang menyokong Al-Shabaab. Kerajaan kita akan mengambil tindakan tegas terhadap mana-mana warga asing yang menjejakkan kaki ke Somalia untuk menyokong kegiatan keganasan.“Bagaimanapun, Somalia tetap mengalu-alukan rakyat Malaysia yang selalu memberikan bantuan. Somalia dan Malaysia mempunyai sejarah hubungan yang erat. Kerajaan Somalia sentiasa berhasrat untuk mengukuhkan hubungan dua hala kedua-dua negara,” katanya.Abdimajit berkata, Mustakim, 34, rakyat Malaysia pertama yang didakwa membantu Al-Shabaab di Somalia.Sementara itu, Agensi Berita Somali (Sonna) melaporkan mahkamah itu turut menjatuhkan hukuman penjara 15 tahun terhadap seorang lagi warga asing yang ditahan bersama dengan Mustakim.“Mustakim membantu kumpulan itu dengan memberikan pertolongan cemas dan mengambil bahagian dalam pertempuran di Mogadishu dan Dhusamareb,” kata agensi itu berdasarkan transkrip terjemahan oleh Kedutaan Somalia di Malaysia.Pada Sabtu, Menteri Luar Saifuddin Abdullah dilaporkan berkata kementerian luar memantau rapat penahanan dan proses perundangan yang dikenakan terhadap Mustakim.Saifuddin berkata pegawai Kedutaan Malaysia di Khartoum, Sudan sudah pun berhubung dan mengadakan lawatan konsular bagi memastikan kebajikan dan kesihatan Ahmad Mustakim sentiasa terjaga.“Kementerian luar akan terus pantau perkembangan kes ini dan hulurkan bantuan sewajarnya kepada beliau (Mustakim) dengan memastikan supaya hak-hak dan kebajikan sentiasa terjaga di samping pastikan beliau dibicarakan secara adil berlandaskan perundangan sewajarnya.“Kita mesti menghormati undang-undang negara tersebut dan mungkin kita akan minta supaya wakil kedutaan hadir ketika perbicaraan kelak,” katanya.Al-Shabaab, sekutu paling kuat al-Qaeda, terkenal dengan serangan berprofil tinggi seperti serangan 2013 terhadap Westgate Mall di Nairobi, Kenya selain terbabit dengan pembunuhan ahli politik dan pegawai tentera Somalia.


Adakah beliau 'PM tak berkuasa’, soal Bersatu selepas menteri dakwa Anwar tiada suara dalam lantikan Kabinet

Seorang pemimpin Bersatu mempersoalkan sama ada Anwar Ibrahim adalah “PM yang tidak berkuasa” selepas menteri komunikasi yang baru dilantik Fahmi Fadzil mendakwa perdana menteri tidak mempunyai kata putus dalam memilih anggota Kabinetnya, susulan kemarahan orang ramai terhadap pelantikan Presiden Umno Ahmad Zahid Hamidi sebagai timbalannya dan seorang lagi calon yang kalah daripada parti itu.
"Buat pertama kali dalam sejarah kita, perdana menteri tidak mahu bertanggungjawab terhadap komposisi anggota Kabinet. Adakah kita mempunyai seorang ketua kerajaan atau adakah ini kerajaan tanpa perdana menteri efektif?” soal Timbalan Ketua Bersatu Shah Alam Dr Afif Bahardin.
Terdahulu, Fahmi membidas Pengerusi Perikatan Nasional (PN) Muhyiddin Yassin yang berkata barisan Kabinet yang diumumkan menunjukkan Anwar menjual maruah negara semata-mata untuk menjadi perdana menteri.
Muhyiddin berkata pelantikan Zahid yang menghadapi banyak pertuduhan membabitkan rasuah jutaan ringgit di mahkamah, menjadikan barisan menteri Anwar sebagai "Kabinet kleptokrat", di samping menambah ia "tidak mempunyai sebarang keabsahan untuk berfungsi sebagai badan eksekutif tertinggi negara".
Kenyataan Muhyiddin itu dikeluarkan susulan kemarahan di media sosial berhubung pelantikan Zahid serta tindakan yang bercanggah dengan janji Pakatan Harapan (PH) dan Anwar sebelum ini, termasuk tidak membiarkan perdana menteri mengawal portfolio kewangan, dan ikrar pengerusi gabungan itu untuk tidak melantik Tengku Zafrul Aziz sebagai anggota Kabinet.
Dalam usaha untuk meredakan kritikan, Fahmi berkata menteri yang dinamakan oleh Anwar pada Jumaat lepas bukan pilihannya kerana pentadbiran ketika ini bukan kerajaan PH, sambil menambah barisan Kabinet diputuskan oleh pelbagai parti dalam gabungan.
Afif berkata kenyataan Fahmi adalah sebuah "pengakuan yang menakjubkan mengenai kelemahan kerajaan baru Anwar Ibrahim".
"Jika Anwar terlalu lemah dan tidak berdaya untuk menghalang kleptokrat menganggotai Kabinetnya, bagaimana kerajaannya boleh membawa perubahan atau reformasi yang bermakna untuk rakyat?
"Lebih penting lagi, siapa punya kerajaan ini? Siapa yang berkuasa dan siapa buat keputusan dalam kerajaan ini? Adakah Anwar atau Zahid yang menghadapi 47 pertuduhan rasuah?" soal Afif.
Afif berkata Fahmi bukan sahaja gagal menjelaskan kewajaran dalam pelantikan Zahid, bahkan cuba “mengalihkan kritikan itu kepada Umno".
"Ini sememangnya pengakuan terbuka oleh Fahmi dan kerajaan baru bahawa pelantikan Zahid adalah salah, tidak bermoral dan tidak boleh dipertahankan," katanya.
Afif juga menyelar apa yang disifatkannya sebagai percubaan "terdesak" oleh Fahmi ketika menggunakan istilah “kerajaan perpaduan" dalam mewajarkan Kabinet Anwar.
“Fahmi dan anggota kerajaan BN-PH yang lain mesti berhenti mengulangi pembohongan kononnya wujud kerajaan perpaduan di Malaysia. Kerajaan baru ini bukan kerajaan perpaduan.
"Dalam 'kerajaan perpaduan' semua parti politik mesti mempunyai perwakilan. Dalam hal ini, PN dengan 73 ahli Parlimen tidak diwakili dalam Kabinet atau kerajaan.
"Oleh itu, pentadbiran Anwar adalah kerajaan campuran, dan bukannya kerajaan perpaduan."
Sebelum ini, Anwar menegaskan pentadbirannya adalah "kerajaan perpaduan", walaupun frasa itu tidak disebut dalam kenyataan rasmi Istana Negara pada 24 November lalu yang menamakan beliau sebagai perdana menteri ke-10.
PN, yang terdiri daripada Bersatu dan PAS, menolak tawaran Anwar untuk menyertai kerajaannya, di mana gabungan itu berkata ia tidak akan berkerjasama dengan pemimpin Umno yang terpalit skandal atau DAP.


Duit KWSP dikeluarkan turut dibelanjakan untuk perbelanjaan bukan kecemasan, kata kajian

Satu kaji selidik mendedahkan pencarum Kumpulan Wang Simpanan Pekerja (KWSP) yang mengeluarkan wang melalui skim i-Sinar menggunakannya bagi membayar balik pinjaman terutama mereka daripada golongan B40 dan M40 berusia 26 hingga 55 tahun.Dalam kaji selidik yang dilakukan oleh Pusat Penyelidikan Undian UCSI seramai 809 responden ditanya mengenai bagaimana mereka membelanjakan wang i-Sinar, dan 55% mengatakan ia digunakan bagi membayar balik ansuran bulanan.Sebanyak 48.6% responden menggunakan wang itu bagi membeli makanan dan barang dapur, 34.9 melakukan pelaburan sama ada membeli emas atau saham serta 32% membaiki atau ubah suai rumah.“Responden turut mengatakan mereka menggunakan wang i-Sinar untuk membeli gajet, telefon dan computer (24.1%) dan sebanyak 18.4% menyimpan dalam akaun bank,” kata kaji selidik itu.Pada pada November lepas Menteri Kewangan Tengku Zafrul Aziz mengumumkan program i-Sinar diperluaskan kepada lapan juta orang berbanding dua juta ahli yang layak.Jumlah pengeluaran maksimum turut dinaikkan daripada RM9,000 kepada RM10,000 bagi mereka yang mempunyai simpanan kurang daripada RM90,000 dalam Akaun 1, membabitkan peruntukan RM70 bilion.Kaji selidik yang melibatkan responden dari seluruh negara terdiri daripada mereka yang mengeluarkan i-Sinar atau merancang untuk memohon pengeluaran.Responden turut ditanyakan bagaimana skim i-Sinar membantu mereka, 68.3% berpendapat i-Sinar sangat membantu, 20.9% lagi merasakan tidak pasti dan 10.8% memilih tidak membantu.“Sebanyak 47.2% turut mengatakan setuju dana persaraan mereka akan terjejas pada masa depan kerana mengeluarkan i-Sinar, 30.2% memilih tidak dan baki 22.6% menjawab tidak pasti,” tambah kaji selidik itu.Kata kajian itu lagi golongan T20 yang berusia 40 hingga 50 tahun memilih menggunakan wang i-Sinar untuk melakukan pelaburan.


Industri pelancongan siap sedia terima pelancong dari China

Penggiat industri pelancongan bersiap sedia untuk menerima kedatangan pelancong dari China apabila negara itu dijangka melonggarkan dasar sifar Covid-19 tahun hadapan, kata Presiden Pelancongan Domestik Malaysia (Mita) Uzaidi Udanis.
Beliau berkata keputusan Beijing untuk memansuhkan syarat kuarantin wajib bagi ketibaan luar negara dan pembukaan semula sempadannya dijangka membawa masuk tiga juta pelancong ke Malaysia yang sekali gus akan membantu meningkatkan ekonomi.
“China amat penting kerana negara itu mempunyai jumlah (penduduk) yang ramai dan mereka pembelanja besar serta mampu untuk menyumbangkan angka yang bagus untuk ekonomi negara,” katanya pada sidang media Persediaan Industri Pelancongan Menerima Pelancong dari China dan pelancaran Piala Fish Tales 2023 - Cabaran Pro Cina Global di sini hari ini.
Dalam pada itu, Uzaidi berkata persatuan itu memberikan komitmen penuh untuk mematuhi langkah pencegahan Covid-19 oleh Kementerian Kesihatan bagi mengelakkan penularan wabak itu di negara ini.
“Dalam industri ini, kita akur walaupun teruja nak bawa masuk pelancong, kita kena pastikan keselamatan diutamakan. Pihak pemain industri (pelancongan) sangat terkesan (sewaktu negara dilanda Covid-19) dulu…jadi penting untuk pihak industri jaga SOP (prosedur operasi standard)," katanya.
Mengulas lanjut, beliau berkata sekiranya pelancong memasuki Malaysia di bawah ejen pelancongan bertauliah, langkah itu paling baik kerana akan membantu kerajaan memantau pergerakan mereka sekali gus dapat mengurangkan risiko penularan wabak dan mengatasi isu lain seperti tinggal lebih masa.
Turut hadir pada sidang media itu ialah Pengarah Bahagian Pembangunan Pakej Tourism Malaysia Shahrin Mokhtar dan pengasas Siri Piala Fish Tales Kenneth Chan.
Mengenai kejohanan piala itu, Uzaidi berkata acara berkenaan akan berlangsung pada 18 hingga 22 Ogos tahun hadapan dan dianjurkan oleh Mita sebagai satu daripada usahanya untuk menarik warga China yang kaya ke Malaysia.
Uzaidi berkata selepas dua tahun berehat berikutan pandemik, kira-kira 500 peserta dari China dijangka mengambil bahagian dalam pertandingan memancing itu, sambil menyumbang kepada pelancongan berasaskan komuniti di Rompin, Pahang.
“Pasaran untuk pelancongan memancing adalah besar di China. Secara statistik, dianggarkan 120 juta kaki pancing di China dan 2% daripada kumpulan ini (2.4 juta) akan mengembara ke luar China sekurang-kurangnya sekali setahun untuk menjalankan aktiviti memancing mereka,” katanya.
Uzaidi berkata setiap pemancing akan membelanjakan kira-kira AS$2,500 hingga AS$3,000 bagi setiap perjalanan aktiviti memancing di Malaysia.
“Sejak pertandingan memancing persahabatan China-Malaysia di Langkawi diadakan buat julung kali pada 2008, adalah menjadi hasrat Mita untuk mempromosikan pelancongan memancing di Malaysia secara agresif di pasaran China,” katanya.


Pandemik sebabkan kelahiran mendadak, bukan kelahiran luar biasa

Laporan anekdotal kesihatan memberikan gambaran dan teori kawalan pergerakan baru-baru ini yang mengurung semua orang kecuali petugas barisan hadapan akan mengakibatkan kadar kelahiran bayi luar biasa (baby boom).Bagaimanapun, Pakar dan Konsultan Obstetrik dan Ginekologi (O&G) Dr John Teo percaya Perintah Kawalan Pergerakan (PKP) fasa pertama yang dilaksanakan pada 18 Mac lalu bagi mengekang penularan wabak Covid-19 bakal memberi kesan sebaliknya.Bukannya “baby boom” tetapi “baby bust” atau kadar kelahiran bayi mendadak.Ini kerana, katanya, pada peringkat awal terdapat pasangan suami isteri yang terpisah sewaktu tempoh kawalan pergerakan ekoran sekatan perjalanan rentas negeri.Selepas 10 Mei, hampir dua bulan selepas PKP dilaksanakan, pasangan suami isteri yang tinggal di negeri berbeza dibenarkan untuk bertemu.Menurut Dr John, impak ekonomi disebabkan pandemik itu juga memberi kesan kepada isi rumah malah pengakhirannya belum boleh diramal.Atas sebab itu kehamilan yang tidak dirancang boleh menjadi satu “khabar buruk” bagi ramai wanita dan keluarga mereka.Katanya, tidak semua pasangan mengalami perjalanan kuarantin yang sama sepanjang tempoh tersebut.Terutama sekali apabila laporan-laporan media tempatan yang mendedahkan ramai keluarga berdepan kemelut kewangan dan kehilangan pekerjaan dalam tempoh PKP dan ini mengakibatkan pasangan memiliki tahap kebimbangan tinggi.“Ini bukan cara terbaik untuk meningkatkan kesuburan,” katanya kepada MalaysiaNow.Katanya, hubungan intim memerlukan pasangan berada dalam kondisi tenang, mood baik dan persekitaran yang kurang tekanan emosi.Sebelum ini, rata-rata media melaporkan Malaysia menjangkakan kadar kelahiran bayi luar biasa dalam tempoh setahun.Ia susulan perintah kerajaan memulakan PKP fasa pertama dari 18 hingga 31 Mac dan menyambung ke fasa kedua mulai 1 April hingga 14 untuk mengekang penyebaran Covid-19 dalam negara yang mewajibkan semua orang kecuali petugas barisan hadapan untuk berada di rumah masing-masing.Menurut Dr John, masalah ekonomi ditambah dengan bencana alam yang serentak boleh menyebabkan tahap kesihatan reproduksi berlaku.Mengambil contoh kajian tentang kesan awal pandemik Covid-19 yang dijalankan di Amerika Syarikat (AS), didapati sebanyak 40% wanita mengubah rancangan untuk melahirkan dan menambah bilangan cahaya mata.Disebabkan itu, katanya, sesuatu perlu dilakukan pada waktu ini membantu wanita dan pasangan untuk merancang keluarga mereka. Pihak berkuasa kesihatan, agensi kerajaan dan semua pengamal perubatan perlu memainkan peranan masing-masing dalam situasi ini.Ini termasuk akses kepada pil perancang kehamilan, penjelasan mengenai persepsi terhadap pengambilan ubat pencegah kehamilan dan memastikan farmasi mempunyai bekalan pil perancang yang tidak terganggu.“Cara ini adalah tunggak utama di mana pemulihan ekonomi yang lebih cepat dapat dicapai dan membantu banyak komuniti dan keluarga kembali kukuh,” katanya.Presiden Persatuan Perubatan Malaysia (MMA) Dr N Ganabaskaran bersetuju dengan pendangan Dr John.Beliau berkata, kadar kelahiran bayi luar biasa (baby boom) hampir mustahil berlaku atas sebab kaum wanita dan ibu lebih cakna akan keadaan ekonomi rumah tangga masing-masing.Katanya, pandemik Covid-19 bukan sahaja menjejaskan kewangan rakyat tetapi juga perancangan keluarga, Atas sebab itu, “baby boom” tidak dijangka akan berlaku.Sementara Dr John pula berkata, data yang kukuh mengenai kadar kelahiran bayi dalam tempoh PKP mungkin hanya boleh diakses dalam tempoh 9 bulan hingga setahun akan datang selepas para ibu selamat melahirkan.MalaysiaNow sedang mendapatkan rekod pendaftaran pemeriksaan bagi ibu mengandung di hospital-hospital kerajaan dan swasta sejak tempoh pelaksanaan PKP hingga kini daripada Kementerian Kesihatan untuk laporan lanjut.


Zahidi positif Covid-19

Timbalan Menteri Komunikasi dan Multimedia Zahidi Zainul Abidin disahkan positif Covid-19 setelah menerima keputusan ujian saringan awal pagi ini.Perkara itu dimaklumkan oleh pejabat timbalan menteri itu dalam satu kenyataan yang menyatakan  Zahidi menjalani ujian saringan Covid-19 sejurus tiba di Kuala Lumpur dari Pulau Pinang pada Isnin lepas (11 Januari).Zahidi telah dibawa ke Hospital Sungai Buloh untuk menjalani rawatan lanjut mengikut garis panduan yang telah ditetapkan Kementerian Kesihatan.“Zahidi kini berada dalam keadaan yang stabil dan memohon maaf atas segala kesulitan yang timbul. Beliau juga berdoa agar Allah mempermudah urusan semua yang terlibat,” kata kenyataan itu.Menurut kenyataan pejabatnya,  Zahidi  telah menjalani ujian saringan Covid-19 pada 25 Disember lepas yang keputusannya adalah negatif.


Agong setuju isytihar darurat di Sarawak sehingga 2 Februari tahun depan

Yang di-Pertuan Agong Sultan Abdullah Sultan Ahmad Shah berkenan mengisytiharkan Proklamasi Darurat (Sarawak) di seluruh negeri itu mulai 2 Ogos ini sehingga 2 Feb tahun depan, sekali gus menggantung pilihan raya negeri (PRN) daripada diadakan dalam tempoh berkenaan.Dalam satu warta Kerajaan Persekutuan bertarikh 30 Julai, Agong berpuas hati darurat besar iaitu wabak Covid-19 yang sedang berlaku menyebabkan keselamatan, kehidupan ekonomi dan ketenteraman awam terancam.Menurut Fasal (3) Perkara 21 Perlembagaan Negeri Sarawak, Dewan Undangan Negeri (DUN) itu sepatutnya terbubar pada 7 Jun lepas, namun fasal berkenaan tidak mempunyai kuasa menurut perenggan 15(1)(a) Ordinan Darurat (Kuasa-Kuasa Perlu) 2021 yang menggantung pembubaran DUN itu.Warta Kerajaan Persekutuan itu menyebut ordinan berkenaan akan terhenti berkuat kuasa pada 2 Ogos menurut Proklamasi Darurat yang dikeluarkan pada 11 Januari, di mana PRN Sarawak dikehendaki diadakan dalam 60 hari dari 2 Ogos mengikut Fasal (4) Perkara 21 Perlembagaan Negeri Sarawak.“Dan bahawasanya Fasal (1) Perkara 150 Perlembagaan Persekutuan memperuntukkan bahawa dalam keadaan yang tersebut, beta boleh mengeluarkan suatu Proklamasi Darurat untuk menggantung pilihan raya umum ke Dewan Undangan Negeri untuk menghalang daripada terus merebaknya wabak Covid-19 jika pilihan raya umum diadakan,” titah Seri Paduka dalam warta berkenaan.Warta Kerajaan Persekutuan yang dikeluarkan di Istana Abdulaziz di Indera Mahkota, Kuantan, Pahang itu turut menyatakan perkara itu akan dibentangkan di Parlimen menurut Fasal (3) Perkara 150 Perlembagaan Persekutuan.


Tajuddin beri keterangan kepada polis kerana langgar SOP

Bekas Pengerusi Prasarana Malaysia Berhad (Prasarana) Tajuddin Abdul Rahman semalam hadir ke ibu pejabat polis Dang Wangi bagi memberi keterangan berkaitan pelanggaran prosedur operasi standard (SOP), Selasa lepas.Tajuddin tiba di IPD Dang Wangi pada kira-kira 4.45 petang semalam dengan menaiki kereta Mercedes Benz berwarna perak dan selesai memberi keterangan kira-kira sejam kemudian.Ketua Polis Daerah Dang Wangi Mohamad Zainal Abdullah ketika dihubungi mengesahkan perkara berkenaan.Selasa lepas, Tajuddin pada sidang media di stesen LRT KLCC berhubung pertembungan dua tren LRT dilihat hanya mengenakan pelindung muka, dan tidak memakai pelitup muka seperti yang diwajibkan dalam SOP perintah kawalan pergerakan (PKP).Ahli Parlimen Pasir Salak itu disiasat mengikut Seksyen 21A Akta Pencegahan dan Pengawalan Penyakit Berjangkit 1988 serta Peraturan 17 (1) Peraturan-Peraturan Pencegahan dan Pengawalan Penyakit Berjangkit (Langkah-Langkah Di Dalam Kawasan Tempatan Jangkitan) 2021.Terdahulu, Ahli Parlimen Muar Syed Saddiq Syed Abdul Rahman turut hadir ke IPD berkenaan pada kira-kira 12.30 tengah hari semalam selepas dipanggil untuk memberi keterangan berhubung kenyataannya di Twitter yang mempersoalkan Tajuddin hanya memakai pelindung muka tanpa pelitup muka dalam sidang media itu.Zainal turut mengesahkan Syed Saddiq memberi keterangan selama kira-kira dua jam sebagai saksi kes berkenaan.Turut hadir memberi keterangan bagi membantu siasatan ialah tiga kakitangan Prasarana.“Secara keseluruhannya sebanyak lima keterangan diambil pada hari ini iaitu kenyataan Tajuddin, Syed Saddiq dan tiga kakitangan Prasarana bagi tujuan siasatan kes ini,” katanya.


PAS senada Umno tidak desak adakan segera PRU15

PAS senada dengan saranan Umno untuk tidak mendesak kerajaan mengadakan Pilihan Raya Umum Ke-15 (PRU15) dalam waktu terdekat, ketika negara berdepan dengan wabak Covid-19 yang dianggap satu darurat besar.Setiausaha Agung PAS Takiyuddin Hassan berkata cadangan itu amat tepat dan kena pada masanya, kerana fokus seluruh jentera kerajaan persekutuan serta negeri-negeri sekarang adalah bagi memerangi pandemik Covid-19, yang belum reda bukan sahaja di Malaysia malah di seluruh dunia.“Begitu juga parti-parti politik turut sama menumpukan kepada usaha membantu rakyat yang terkesan teruk dengan wabak ini, bukan sahaja dalam aspek kesihatan tapi juga aspek ekonomi,” katanya dalam kenyataan hari ini.Beliau mengulas kenyataan Pengarah Pilihan Raya Umno Tajuddin Abdul Rahman semalam yang berkata, parti itu tidak perlu mendesak kerajaan Perikatan Nasional untuk mengadakan PRU15 dalam waktu terdekat, kerana ia hanya akan menyukarkan usaha kerajaan memerangi penularan pandemik Covid-19.Dalam pada itu, Takiyuddin yang juga menteri di Jabatan Perdana Menteri (Parlimen dan Undang-Undang), menyeru semua pihak terutama parti-parti politik dan pertubuhan bukan kerajaan tanpa mengira fahaman serta aliran pemikiran, membantu kerajaan menguruskan dan menyelesaikan wabak Covid-19.Beliau berkata kerjasama itu termasuk mengelakkan isu-isu yang boleh menimbulkan ketegangan, keburukan dan kerugian masa, tenaga dan kewangan.“PAS yakin kerajaan akan terus mengambil langkah-langkah proaktif dengan mengambil kira pandangan dan cadangan semua pihak bagi memastikan kebaikannya dirasai oleh seluruh rakyat dan penduduk Malaysia,” kata Takiyuddin.